qundao/data-zh-poetry huggingface dataset:
七夕
作者：弘历
朝代：清
体裁：七言律诗

晓无一鹊在庭柯，闻说填桥去绛河。带水果然是天堑，隔年才许此宵过。常离别即不离别，曰会么原非会么。细雨洗车真个巧，祗宜应节弗宜多。
七夕
作者：弘历
朝代：清
体裁：五言律诗

此地宛今夕，塞云仍七襄。针楼虽未设，瓜席却依常。巧乞拙谁乞，离长会亦长。林标听鸣鹿，天乐下仙琅。
七夕
作者：弘历
朝代：清
体裁：五言律诗

玉露复金风，秋光塞苑中。地高河汉近，七夕古今同。蛛网悬红蘤，鹿鸣隔碧枫。何须频数典，远说汉唐宫。
七夕
作者：弘历
朝代：清
体裁：古风

织女司组纴，牵牛主农功。昊灵斯示象，原因民务崇。垂名亦最古，宵雅传大东。毖祀应在兹，宁在今夕逢。沈约及王筠，无稽语徒工。
七夕
作者：弘历
朝代：清
体裁：七言律诗

经年暌隔意如何，幽恨偏饶一月过。天上尚然欢会少，人间漫道别离多。空庭设席陈瓜果，别院抛针列绮罗。讵用奇文誇乞巧，倚栏长咏眄银河。
七夕
作者：弘历
朝代：清
体裁：七言律诗

西峰秀色霭宵烟，又试新秋乞巧筵。今古女牛几曾别，往来乌鹊为谁填。山围河洛思榆塞，盒钿丝蛛异昨年。儿女子情我何有，一因耕织祝心虔。
七夕
作者：弘历
朝代：清
体裁：五言律诗

金风玉露夕，天淡云閒时。好景适然耳，新秋一赏之。候仙嗤妄想，乞巧懒陈词。万古永相望，吾怀工部诗。
七夕偶题
作者：弘历
朝代：清
体裁：七言律诗

工部诗情真卓越，柳州文笔独诙谐。却思天上女牛宿，安识人间岁月排。且喜新晴宜巧会，漫教细雨泫重乖。綵棚蛛盒随节令，谁复殷勤儿女怀。
七夕六韵
作者：弘历
朝代：清
体裁：五言排律

白帝萧秋届，黄姑佳会传。推迁自天运，离别亦神仙。何处曝衣阁，谁家乞巧筵。屏张双兔鼓，盒闭小蛛钱。那觅龟龙镜，宜亲翰墨篇。高吟杜工部，早著祖生鞭。
七夕后一日立秋
作者：弘历
朝代：清
体裁：七言律诗

碧桐珠露共徘徊，无那丁丁玉漏催。白帝今朝传令至，黄姑昨夜带秋来。蝉声似让蛩声急，月影依然镜影开。底事人间儿女子，蛛丝棕盒正相猜。
七夕咏事
作者：弘历
朝代：清
体裁：五言律诗

巧固不须乞，筵斯随处呈。有无于此事，今古致多评。天上犹馀恨，人间那免情。绛河瞻益近，疑听步桥声。
七夕喜晴
作者：弘历
朝代：清
体裁：五言律诗

阵雨过三日，朝晴喜景暄。真堪曝犊鼻，岂必洗车辕。幸在祈年野，欢生乞巧轩。银河一宇内，玉塞渡天孙。
七夕感事·其一
作者：弘历
朝代：清
体裁：五言律诗

天上双星会，人间万古传。故知事荒忽，无那恨牵连。细月鸿梧外，浮飔绮阁边。宫监陈往例，弥引思愀然。
七夕感事·其三
作者：弘历
朝代：清
体裁：五言律诗

秋怀容易感，七夕感偏多。天不知情海，谁教设绛河。画屏银烛冷，巧席露英罗。解事上弦魄，无心照锦梭。
七夕感事·其二
作者：弘历
朝代：清
体裁：五言律诗

榆街无夜禁，鹊驾有仙踪。似彼何妨别，如予岂复逢。蛩声传砌乱，露气拂花浓。拟向天孙问，白云千万重。
七夕感事·其四
作者：弘历
朝代：清
体裁：五言律诗

月自悬双杵，钗惊舞半鸾。蛛丝谁启盒，果实镇堆盘。仇画聊相玩，元诗不忍看。向同欢笑处，倚槛独吟叹。
七夕感事六首·其一
作者：弘历
朝代：清
体裁：五言律诗

霓裳辞婺阁，凤驷渡天江。浅靥开星眼，脩蛾写月庞。停梭掩空帐，集鹊作徒杠。漫叹三秋阻，应知万劫双。
七夕感事六首·其三
作者：弘历
朝代：清
体裁：五言律诗

银汉静无声，风微浪不生。翻因云雨梦，添得别离情。合镜长如缺，啼眶泪已盈。何妨掷机石，世上少君平。
七夕感事六首·其二
作者：弘历
朝代：清
体裁：五言律诗

巧节当秋晚，华筵傍砌呈。萤飞避扇影，蛩响促机声。玉宇凉萧爽，银河夜浅清。当年谁恣乐，宝殿号长生。
七夕感事六首·其五
作者：弘历
朝代：清
体裁：五言律诗

凌波试仙步，绛水驾言过。瓜果人间胜，笙丝天上和。祗悲夜有尽，反觉话无多。乌鹊留难住，星宫乏网罗。
七夕感事六首·其六
作者：弘历
朝代：清
体裁：五言律诗

钧天奏玉虚，阿母到来初。分景曾名剑，班龙共驾舆。长生虽有术，入道惜无书。何似天人策，明庭对仲舒。
七夕感事六首·其四
作者：弘历
朝代：清
体裁：五言律诗

牛渚秋光动，榆街夜色沉。乍临今夕景，同忆昔年心。云路双星会，灯楼七孔针。阮郎负仙约，竿布独高吟。
七夕日作是日微雨
作者：弘历
朝代：清
体裁：五言律诗

凌晨晴宇淡，傍午跂云舒。霁久雨斯可，名循实不虚。驱炎披飒沓，送爽细吹嘘。凭睇霏微势，诚堪号洗车。
七夕漫作
作者：弘历
朝代：清
体裁：古风

皇天特重耕织事，思以垂象于三光。日月东西轮转更无暇，乃付丽天星宿一为织女一为牵牛郎。试看织女机丝万古无停歇，讵其所重锦七襄。世间粗布大茧皆所遗，风人何谬云不成报章。牵牛示人耕作苦，乌犍终岁居其旁。夫耕妇织并勤力，星犹如此人其敢不蘉。今夕乃七夕，未能免俗聊陈供养设酒浆。嘉禾瑞茧非所愿，但愿比户寒得衣、饥得食，各知重农桑，岂学人家儿女子筵前咄咄诉衷肠。
七夕漫占
作者：弘历
朝代：清
体裁：五言律诗

今夕夫何夕，当年即此年。虽云久离别，却是永团圆。楼上曝衣会，庭前乞巧筵。阿谁思往事，露立独酸然。
七夕漫题
作者：弘历
朝代：清
体裁：五言律诗

相传牛女节，塞外岂殊诸。桥倩鹿为鹊，田欣雨洗车。辨知杜诗正，乞笑柳文虚。设以岭南论，斯犹近有馀。
七夕阵雨
作者：弘历
朝代：清
体裁：五言律诗

阵雨送斜阳，旋晴露月光。洗车还处暑，发轫利行装。锦树轻含籁，冰蟾湿不凉。军书勤夜问，懒泛塞湖航。
七夕雨
作者：弘历
朝代：清
体裁：五言排律

此夕牛郎渚，当年织女宫。事应莫须有，诗亦将无同。巧寄盒中蟢，愁啼砌下虫。洗车堪妒雨，卷雁未来风。拱极思维北，服箱咏大东。岂知儿女态，咄咄诉幽衷。
七宝刀土尔扈特汗渥巴锡所贡也
作者：弘历
朝代：清
体裁：七言律诗

举族来王脱异疆，解刀虔用贡天阊。虽殊乞伏铭建义，雅是呼韩献脱光。㻫琫银花合六裹，縠纨秋水正中藏。例同武库皮包耳，何事于斯试锐铓。
七才咏题韩滉画卷七首 其一 宋之问
作者：弘历
朝代：清
体裁：古风

綵楼选句日，翩翩美少年。那知驴背上，须髯领七贤。世代考莫穷，姓名忽已传。足称忘年交，堪比登仙船。
七才咏题韩滉画卷七首 其七 高适
作者：弘历
朝代：清
体裁：古风

达夫尚节义，其诗故可传。据鞍意自殊，默搆成佳篇。韩相留墨妙，致我思古人。独惜有遗舛，杜老与浩然。
七才咏题韩滉画卷七首 其三 王维
作者：弘历
朝代：清
体裁：古风

透得诗画禅，逢场聊作戏。蕴玉山故辉，含珠川以媚。破帽与氅衣，装束殊高致。试看一鞭挥，维摩果不二。
七才咏题韩滉画卷七首 其二 崔颢
作者：弘历
朝代：清
体裁：古风

司勋亦俊才，佳句如阴铿。忽入画里看，少年忆渭城。如何冒风雪，联辔将焉征。
七才咏题韩滉画卷七首 其五 史白
作者：弘历
朝代：清
体裁：古风

谏议倜傥人，丰姿秀堪睹。正史独遗名，发潜可惜许。骑牛过函关，关尹曾逢否。介绍岑李间，莫逆忘尔汝。有子世业传，飞白继其武。
七才咏题韩滉画卷七首 其六 李白
作者：弘历
朝代：清
体裁：古风

意不喜长安，赐金得放返。懵腾策蹇驴，酒气馀燥吻。高节超尘寰，浮名何增损。若将比竹林，位置嵇与阮。
七才咏题韩滉画卷七首 其四 岑参
作者：弘历
朝代：清
体裁：古风

马上执青简，遥识为参军。清辞留人间，往往如吴均。诗人多坎坷，流寓剑水滨。胡为别杜老，而追作者群。
七旬庆典
作者：弘历
朝代：清

御殿庚寅体未仍，山庄聊听庆岗陵。七旬屈指数今古，六帝因心验法惩。北塞骈田朝众部，西天欢熹庆神僧。宜言吉日弗言戚，东望松斋戚不胜。
七月七日立秋
作者：弘历
朝代：清
体裁：五言律诗

秋色复秋声，人人秋意生。刚传新爽入，便喜普天晴。白帝诚知节，黄姑若遣情。晚来仍渡汉，露重一钩明。
七月丑日东巡自避暑山庄启跸之作·其一
作者：弘历
朝代：清
体裁：七言律诗

避暑居停逮晓秋，朝来清跸启龙斿。远人宴赉鸿仪备，炎月栖迟马足休。恰悟兹来即向往，因思欲进每资留。山田是处葱华黍，未敢先期道有收。
七月丑日东巡自避暑山庄启跸之作·其二
作者：弘历
朝代：清
体裁：七言律诗

上陵诚蕴十年馀，皓日金风行色舒。山馆南看嶂犹近，吉林东指路还纡。每怀侯度咨休助，常喜慈宁奉起居。七萃率能知大义，宁因跋涉怨咨予。
七月二十二日恭奉皇太后巡幸塞北晓过清河有作·其一
作者：弘历
朝代：清
体裁：七言绝句

近日高空净廪秋，蓼滩萝屿露华浮。为明武备行时令，瑞色茏葱拥六斿。
七月二十二日恭奉皇太后巡幸塞北晓过清河有作·其三
作者：弘历
朝代：清
体裁：七言绝句

瞻云老幼许来前，传语金吾漫策鞭。汝亦有儿经久别，相逢关切得毋怜。
七月二十二日恭奉皇太后巡幸塞北晓过清河有作·其二
作者：弘历
朝代：清
体裁：七言绝句

不必诗陈车既攻，每思梦叶猎非熊。年年扈跸承慈豫，日日清宫问寝同。
七月二十二日恭奉皇太后巡幸塞北晓过清河有作·其五
作者：弘历
朝代：清
体裁：七言绝句

观书每戒汉文驰，王业艰难触处思。若为已躬寻逸乐，御园佳胜有踰兹。
七月二十二日恭奉皇太后巡幸塞北晓过清河有作·其四
作者：弘历
朝代：清
体裁：七言绝句

晚荞待雨全难茁，早谷当秋薄望收。半载忧勤成底事，少增慰藉剧增愁。
七月二十八日命驾进宫时届西成坻京恊庆凭舆纵目斐然成章亦歌其事云尔
作者：弘历
朝代：清
体裁：古风

玉露被町疃，金风飏旌帜。六御向金阙，千队陈车骑。黄云纷夹途，珠颗累垂穗。寔坚复寔好，既铚亦既艾。力田更逢年，惟农劳所致。念自春徂秋，孜孜常廑意。屈指西郊路，往还岁数四。筹量雨与旸，一刻安能置。复虑黍与稻，高下难全备。睹兹大有收，喜出人拟议。租赋庶无虑，仓箱差可积。凭舆稍洽怀，敢诩丰登瑞。十歉而一丰，获荣以为愧。
七月二十八日恭奉皇太后进宫路旁禾黍与与入览欣此西成稍舒望岁赋诗志喜亦歌其事也
作者：弘历
朝代：清
体裁：古风

食人食于人，事殊心则同。较课雨与晴，均此望岁功。忆我春夏交，云汉歌蕴隆。殷忧廑慈宁，步祷诚乃通。东阡沾霢霢，南亩舒虫虫。起枯而苏槁，额手感彼穹。朝穟饱玉露，午颗摇金风。高原与下隰，一例皆芃芃。有秋竟可企，非予忖度中。奉侍大安舆，欣览䆉稏丛。一笑慈颜豫，信可慰予衷。赋诗志农要，匪为誇年丰。
七月八日恭奉皇太后木兰行围启跸之作
作者：弘历
朝代：清
体裁：七言律诗

通闰由来秋气早，孟秋初吉启龙旃。悬知瞻就迎诸部，最喜康强奉大年。按顿依然息众力，逐程特廑阅农田。黍稌遭涝稀垂穗，帑济租蠲遑忍延。
七月初二日作
作者：弘历
朝代：清
体裁：五言律诗

农谚朔虞后，官占秋值前。最宜晴此日，将用卜丰年。金旭高而暴，襄云散以全。虔徯下舂逮，方敢慰吟篇。
七月初八日因往盛京叩谒祖陵恭奉皇太后始发圆明园作
作者：弘历
朝代：清
体裁：七言律诗

虞采绥旌次第排，金风凑爽满天佳。王途于迈高秋净，帐殿承欢爱日谐。望里关东多王气，行经塞北畅清怀。绵绵宝穑秋成近，触拨吾悰讵有涯。
七月初十日立秋
作者：弘历
朝代：清
体裁：七言律诗

节令谁云稍迟留，来临少皞速于邮。别新牛渚重重忆，波始洞庭渺渺愁。知己梧桐飘一叶，有人西北倚高楼。晚来月宇拈吟处，色色声声分与投。
七月初四日游玉泉山作
作者：弘历
朝代：清
体裁：五言律诗

金行虽迟候，白帝已司辰。爽趁昨宵雨，山游秋孟晨。绿阴犹可爱，素景又从新。极顶望东北，青郊逮启巡。
七月十七日幸热河以雨泞命諴亲王恭扈皇太后驾俟路燥后行雨中登程跋马成什
作者：弘历
朝代：清
体裁：七言律诗

撰良启驾早传宣，可以秋霖遽易旃。敬念慈宁登大庆，雅宜安乐养高年。亲藩扈跸候涂治，宫眷随行视膳便。涉潦何妨徐按辔，习劳更欲阅农田。
七月十八日作皇后以雍正丁未来嫔于予七月十八日亲迎之佳辰也崩逝以来四易弦望倏度中元之节重经嘉止之期抚时追旧黯焉神伤亲奠殡宫寓哀有作
作者：弘历
朝代：清
体裁：五言律诗

助感惟秋日，于归忆曩时。廿年成梦境，一夕恨川涯。为奠含悲爵，回思合卺卮。嫌人称结发，嗟我失齐眉。
七月十四日立秋
作者：弘历
朝代：清
体裁：七言律诗

常年每觉迎秋慢，今岁翻嫌秋到忙。素节岂缘逢闰驻，萧晨最易感人伤。月临望矣偏韬影，风拂梧而已变凉。更有忧怀筹穑事，倚栏几度盻商羊。
七月十日启程幸热河驻跸木兰行围即事叠去岁启跸诗韵
作者：弘历
朝代：清
体裁：七言律诗

腻霖今岁又逢过，生水阴金屡涨河。桥待毕成权驻辇，途看可治先循阿。幸然高陇仍秋熟，惜矣低田受潦多。满望惧将作虚望，自惭之外更云何。
七月廿一日班禅额尔德呢至避暑山庄晋谒诗以志事
作者：弘历
朝代：清
体裁：七言律诗

祝釐远至鬯宗风，三接欣于避暑宫。敬一人而千万悦，垂名册亦乃子同。雪山青海胥增忭，色罽精金许献衷。初见宛然旧相识，本来如是匪神通。
七月廿四日常山峪行宫作
作者：弘历
朝代：清
体裁：五言律诗

潦尽朗秋晴，大安亦起程。溪桥胥稳驾，岩馆忽前迎。香扑青枫坂，虚生白室楹。后山亲获鹿，飞骑进行营。
七月晦日恭迎皇太后驾至避暑山庄因成长句
作者：弘历
朝代：清
体裁：七言律诗

时巡减从敬前驱，令日安舆登坦途。温凊旬馀阔萱戺，起居十里迓兰衢。仙庄依例鹤斋憩，佳景钦承凤辇扶。涧叶岩葩都瑞色，千秋万岁奉慈娱。
七月朔日
作者：弘历
朝代：清
体裁：七言律诗

一年判半犹饶月，四季当秋最盼晴。傍卯云兴惧雨堕，逮辰天朗耀曦晶。峰姿树色都含飒，蝉韵蛩声任互鸣。终日踌躇观望意，夕阳影里慰方生。
七月朔日
作者：弘历
朝代：清
体裁：五言律诗

嬗代速于邮，金蓂一荚抽。雨行将送暑，风到便知秋。移竹曦光漏，擎荷露颗流。宣毫及江砚，素节咏从头。
七月朔日
作者：弘历
朝代：清
体裁：七言律诗

昨日璿玑判半年，流阴迅胜逝波川。所欣一夜达晨霁，散尽片云净远天。夕照向东看张王，露光为武布芊眠。迩来略简拈题兴，装本黄绫欲满篇。
七月朔日
作者：弘历
朝代：清
体裁：五言律诗

素节新秋始，晚凉急雨过。看云成薄絮，临水有微波。岁月倏分半，光阴迅几多。西山凝望处，一桁列烟螺。
七月朔日作
作者：弘历
朝代：清
体裁：七言律诗

一夜优霖傍晓晴，孟秋景色特分明。河东适可过桥去，月朔因为礼寺行。夹路香风拂禾黍，落川新涨带榛荆。雨旸太觉如人意，益觉夔夔慎捧盈。
七月朔日作
作者：弘历
朝代：清
体裁：五言律诗

一岁已过半，孟秋兹始开。炎官虽驻节，金正欲登台。云色向閒去，阳光欣曝来。朔晴农兆好，益慰益钦哉。
七月朔日作
作者：弘历
朝代：清
体裁：五言律诗

不雨已数日，抡秋为始朝。寒天晓气爽，野水涨痕消。策骑行时令，沿田观稼苗。由来念黎庶，讵是恣逍遥。
七月朔日作
作者：弘历
朝代：清
体裁：五言排律

倏忽临秋月，踟蹰增隐伤。火流期纵远，衣授事谁商。太室怀霜露，椒宫忆姒姜。无能回岁月，用合洁烝尝。馀暑犹腾燠，金风早送凉。看花多谢意，待月散寒光。饶有牢骚者，那堪感触常。捣衣图玩益，即景帖临王。一往知无益，翩来曷有方。鹊桥节已近，愁望绛河旁。
七月朔日作
作者：弘历
朝代：清
体裁：七言律诗

前朝盼雨昨希晴，如愿若时恩佑诚。秋孟复当月临朔，云徂幸睹日辉晶。惕乾感激念惟切，天地山川符赉贞。傍晚夕阳明万里，乃成七字略舒情。
七月朔日作
作者：弘历
朝代：清
体裁：五言律诗

协律惟夷则，载时届素商。步晨觉露重，度水喜风凉。树影增长荫，蝉声纷夕阳。情知秋信到，婪热审无妨。
七月朔日作
作者：弘历
朝代：清
体裁：古风

太室尝秋辰，周诗咏豳日。伏暑行将消，白藏已应律。三朝欣快晴，扶桑晨旭出。荷擎晓露瀼，竹透爽风疾。立秋虽尚迟，秋意渐已悉。惜阴觉时速，依节欲候秩。枘凿实并行，澄观契神谧。
七月朔日作
作者：弘历
朝代：清
体裁：五言律诗

孟朔宜晴朗，披襟爽气浮。明朝候应入，今日信先投。竹叶响轻递，荷花香欲流。西风捲云净，庆慰兆佳秋。
七月朔日作
作者：弘历
朝代：清
体裁：古风

定时迟立秋，朔逮秋之孟。连朝晴已佳，月始晴尤称。碧天云欲閒，乔树风如胜。谁云十日遥，物象传金令。
七月朔日作
作者：弘历
朝代：清
体裁：古风

山庄驻一月，今岁消半年。流阴迅如此，分惜徒云然。塞苑早晚凉，午睻退亦遄。而况乔树下，风来爽易延。高龄适凊和，康强益丰颜。顾谓例始兹，欢欣奉拳拳。节虽迟立秋，朔已临秋月。避暑暑易避，况值金行发。迩来晴雨时，今日益开豁。西成庶可望，虔求刻敢忽。追忆去岁况，忧农心未歇。金楼纵有言，传讹验斯悖。
七月朔日作
作者：弘历
朝代：清
体裁：五言律诗

早矣火星流，月兹真个秋。塞云山腹敛，玉露草头浮。且喜心神爽，那辞光景遒。傍申隮荟蔚，未免又关愁。
七月朔日作
作者：弘历
朝代：清
体裁：古风

昨过立秋日，今为孟秋朔。飒籁荡宇净，徂云傍山逴。池馆炎将谢，林泉兴可托。晨兴倚轩楹，极目盼寥廓。尘坱千里涤，况复雨旸若。西成其可望，念此予心绰。帘閒引飔清，几净含毫邈。何以酬新序，曰惟读书乐。
七月朔日作
作者：弘历
朝代：清
体裁：五言律诗

此日秋之孟，农占宜是晴。晓云避天净，午旿炽炎生。停咏心惟惕，晚阴意益怦。略霏虹见晛，始慰五言成。
七月朔日作
作者：弘历
朝代：清
体裁：七言律诗

秋节甫过秋月临，时光代谢祇侵寻。气清曦霁有馀朗，天淡云閒无片阴。榆宇纵观知汉转，莎堤缓步得蛩音。晶阳午曝仍婪热，催报西成亦惬心。
七月朔日作
作者：弘历
朝代：清
体裁：古风

立秋虽迟日，孟朔已秋月。白藏肯让节，景光渐青发。有风必飒沓，无林不疏越。对时验农功，宜旸幸弗悖。更要在明朝，夔夔念无歇。
七月朔日作
作者：弘历
朝代：清
体裁：五言律诗

素节临孟朔，今朝晴最宜。榭虚全拂爽，阶影渐延曦。风树簧蝉响，晨荷珠露披。立秋纵迟日，秋意已如斯。
七月朔日作
作者：弘历
朝代：清
体裁：五言排律

羲御临西陆，灵台报白藏。夜分辞夙暑，晨起觉微凉。露满盘千尺，云披锦七襄。雨过馀润气，霁敛澹烟光。荷沼红成紫，禾塍绿欲黄。拂檐高树朗，绕砌杂花芳。绮阁聊留憩，芸编可就将。碧霄纤翳净，嘉兆庆宜旸。
七月朔日作
作者：弘历
朝代：清
体裁：五言律诗

预愁两三日，幸值孟秋晴。朔旦占一月，田功利万氓。黍禾暴成实，荞菜润争荣。晚乃敢摛句，欣看夕照明。
七月朔日作三首·其一
作者：弘历
朝代：清
体裁：古风

立秋已逾旬，秋月乃始朔。金�欣秩序，晶阳恰高暴。候正物情熙，气爽人心乐。琳池漭縠纹，瑶台朗天幕。属咏向泬寥，托怀因以邈。
七月朔日作三首·其三
作者：弘历
朝代：清
体裁：古风

北省冀有秋，南省失逢年。近闻温台郡，斗米值千钱。户口既日增，衣食惟赖天。民饥乃走险，触法吁可怜。将宁失不经，效尤恐甚焉。蠲赈既不惜，更通楚国船。近慰远则忘，而吾岂其然。
七月朔日作三首·其二
作者：弘历
朝代：清
体裁：古风

去岁喜晴多，乃因夏雨频。今岁喜晴少，却为期依旬。与与遍高下，华黍香风匀。西成谅可望，稍足慰吾民。遑敢忘惕虞，益惟凛敬寅。
七月朔日作二首·其一
作者：弘历
朝代：清
体裁：古风

坤维大火流，朱明序忽易。欲起凉风迟，未处残暑迫。兹日乃孟朔，望雨心转剧。更恐致霖霪，雨即晴始适。譬人祈予恩，两美期必得。即予亦难之，于彼曾何益。明知而故蹈，造物岂汝役。
七月朔日作二首·其一
作者：弘历
朝代：清
体裁：古风

灵景腾清曜，皓天符金行。仰睇浮云破，廓然放午晴。好风西北来，襟袖一以清。愁霖见日影，顿觉慰快并。今年节候迟，秋馀七日程。孟朔应嘉占，吾将盼西成。
七月朔日作二首·其二
作者：弘历
朝代：清
体裁：古风

昨夜积霖暴，展转愁不寐。应为半年判，洗我烦忧萃。曰无往不复，吾闻之周易。新秋才上日，便得逢开霁。丰隆尚留恋，积重有馀势。徐散归其岫，遥峰已森翠。傍晚蝉声亮，苍旻舒爽气。瞻望益屏营，宜旸仰鸿赐。
七月朔日作二首·其二
作者：弘历
朝代：清
体裁：古风

麦收实倍丰，大田苗亦茂。纵饶忧于先，未觉乐于后。迩日异常燠，曰豫早自咎。羲车历西陆，郁熇渐宣透。清气荡暄蕴，浮云出峰岫。所冀尽涤炎，与物乐佳候。
七月朔日出城有作
作者：弘历
朝代：清
体裁：古风

霖雨既优渥，晚苗正怀新。芳甸错绿缛，欢生荷锄人。时享旋郊园，霜露增感频。前旌历石衢，巾舆出城闉。金风拂拂来，爽气应秋晨。时闻禾黍香，而无衣袂尘。念彼百王烈，对此三代民。何当去浇漓，比户登朴淳。
七月朔日放歌
作者：弘历
朝代：清
体裁：古风

百年三万六千日，一岁三百有六旬。五十一万八千度，孟朔百八十分均。即看金翼不停晷，后今视昔俯仰陈。当秋未至盼秋来，哓哓者又何为哉。卓午剧热思雨好，润滋荞菜丰收保。早种禾黍兆固佳，雨速晴方不致潦。掷笔大笑忆佛言，求欲无厌实烦恼。
七月朔日立秋
作者：弘历
朝代：清
体裁：五言排律

恰是双秋始，还看半岁分。祝融犹恋暑，列缺已驱云。花气承浓露，林光翻薄曛。蝉声辞夏往，蛩意报人闻。筹岁西成近，惜阴乙夜勤。伊犁万里外，凯唱早还军。
七月朔日躬祭奉先殿礼成述事
作者：弘历
朝代：清
体裁：七言律诗

年节虽恒叩后殿，未曾前殿祭斯陈。况经升祔四时阅，应似秋尝昨典循。恭代亲藩诣太室，必躬家庙举精禋。礼因义起施殊处，祇觉悲伤胜敬寅。
七月朔日闻蛩·其一
作者：弘历
朝代：清
体裁：五言律诗

松根才饮露，苔坂乍吟秋。作响争蝉翼，呼朋胜鸟喉。耳谋饶寂静，心所验迁留。怪底金声切，今朝大火流。
七月朔日闻蛩·其三
作者：弘历
朝代：清
体裁：五言律诗

唧唧散凉声，因风度响轻。由来喧本寂，不有灭皆生。宵景聊复玩，秋怀底事萦。黄姑盼牛渚，屈指若为情。
七月朔日闻蛩·其二
作者：弘历
朝代：清
体裁：古风

往岁立秋蚤，闻蛩常六月。孰知彼跂脉，乃不让时节。幽韵砌下添，逸兴枕边发。披襟步檐巡，明河向西没。
七月朔立秋是日雨
作者：弘历
朝代：清
体裁：古风

一岁已分平，九秋节应始。五鼓复雨落，疏密直达已。虽未至优渥，三寸沾亦美。所惜云渐薄，过午放晴矣。农占固称佳，再霈心焉企。
七贤咏
作者：弘历
朝代：清
体裁：古风

嵇生放达意真豪，嗣宗青眼誇神交。启事吏隐何妨涛，沛国豫流形陶陶。向秀佐锻炉锤操，小阮不愧玉树曹。阿戎清爽舞浊醪，竹林之游芳躅高。延之过激由去朝，五君成咏寓贬褒。我过山阳望古遥，土阜惟见横岧峣，犹使逸兴轩轩飘。
七题泉林行宫八景 其一 近圣居
作者：弘历
朝代：清
体裁：七言绝句

行銮复此驻春朝，阙里西瞻路不迢。佔毕孰非近圣者，得门或寡漫逍遥。
七题泉林行宫八景 其七 古荫堂
作者：弘历
朝代：清
体裁：七言绝句

树古由来荫亦古，银云栉栉满庭铺。重经此复引遐想，种树人还识此无。
七题泉林行宫八景 其三 镜澜榭
作者：弘历
朝代：清
体裁：七言绝句

不波得照波艰照，水榭云何称镜澜。程子书明诠此理，静中定合动中观。
七题泉林行宫八景 其二 在川处
作者：弘历
朝代：清
体裁：七言绝句

此处犹传子在川，如斯不舍几千年。会其趣寓会其理，岂是寻常赏石泉。
七题泉林行宫八景 其五 九曲彴
作者：弘历
朝代：清
体裁：七言绝句

卧波长彴曲成九，夹岸绿扬若相招。问景莫嫌屧步远，越因曲折越神超。
七题泉林行宫八景 其八 红雨亭
作者：弘历
朝代：清
体裁：七言绝句

兹来复匪放花时，亭畔徒看突兀枝。恰合明晨清跸去，对红雨或引嗟咨。
七题泉林行宫八景 其六 柳烟波
作者：弘历
朝代：清
体裁：七言绝句

嫩绿初看拂籁轻，春烟一片忽来横。设无此意为摇荡，窣地长条有底情。
七题泉林行宫八景 其四 横云馆
作者：弘历
朝代：清
体裁：七言绝句

月样廊围三架馆，北堂咫尺昔栖迟。那能抚景成新赏，真是望云引旧悲。
七题灵岩八景 其一 巢鹤岩
作者：弘历
朝代：清
体裁：七言绝句

隐士高僧率爱鹤，盖难屈指数其踪。胎仙最是性孤介，未必人间愿屡逢。
七题灵岩八景 其七 雨花岩
作者：弘历
朝代：清
体裁：七言绝句

方山岩与秣陵台，都说讲经花雨来。试谓天花知厌否，那禁人世屡重儓。
七题灵岩八景 其三 卓锡泉
作者：弘历
朝代：清
体裁：七言绝句

杖锡原从天竺来，适然小驻此崔嵬。六通得谓神奇矣，四句金刚可识哉。
七题灵岩八景 其二 甘露亭
作者：弘历
朝代：清
体裁：七言绝句

上方自合有灵泉，甘露佳名亭额传。一字纵诠三乘义，那如无字广长宣。
七题灵岩八景 其五 铁袈裟
作者：弘历
朝代：清
体裁：七言绝句

铁铸袈裟千百斤，谁能披得七条纹。可看平石擎崖路，不识分疏不用勤。
七题灵岩八景 其八 爱山楼
作者：弘历
朝代：清
体裁：七言绝句

园墙内倚爱山楼，近远奇观向牖投。閒凭纱疏聊骋目，方山七景一时收。
七题灵岩八景 其六 白云洞
作者：弘历
朝代：清
体裁：七言绝句

有暇无妨山路寻，崇椒石洞窈而深。白云霭霭洞中出，山上犹晴山下阴。
七题灵岩八景 其四 摩顶松
作者：弘历
朝代：清
体裁：七言绝句

求经去实自长安，松树焉能摩顶看。却笑千秋耳食辈，弗如斯者转应难。
万佛楼成是日瞻礼得句
作者：弘历
朝代：清
体裁：七言律诗

六旬庆诞沐慈恩，发帑范成两足尊。数计万因资众举，层看三此建楼鶱。香花卜日瞻礼始，福德被民愿力存。设曰遐龄祈寿算，肫诚还以祝徽萱。
万吉骦惜辞
作者：弘历
朝代：清
体裁：古风

我有十骏骏皆良，孰居首者万吉骦。天闲十二尽騕袅，此马德胜最所臧。岂无籋云蹑星材，或失之柔或失刚。惟我万吉安且闲，恰如房杜弗见长。今来老矣难服御，雄心向我犹昂藏。星缨月题不忍加，权适其性而徜徉。尔骦尔骦善适其性而徜徉，我亦因之悟幻常。
万善殿
作者：弘历
朝代：清
体裁：五言律诗

古砌犹存柏，今园不见蕉。正名去书室，设色焕禅寮。无暇参白业，有欣对碧霄。精蓝息心处，漫与问前朝。
万善殿瞻礼
作者：弘历
朝代：清
体裁：七言律诗

液池南北一舟通，命棹蕉园为落工。松户百年依旧绿，梅梁八架换新红。金仙本自泯成坏，尘世谁为悟色空。初正陀罗音礼忏，笑予者个未全融。
万壑松风旧日赐居也因题其壁·其三
作者：弘历
朝代：清
体裁：七言绝句

草长书带绿侵阶，依旧峦光入户佳。拟向山灵话离况，挈壶偏报午时牌。
万壑松风旧日赐居也因题其壁·其二
作者：弘历
朝代：清
体裁：七言绝句

云归远岫碧虚高，触目成吟便搦毫。践履未能融气习，当年惭愧此焚膏。
万壑松风旧日赐居也因题其壁·其四
作者：弘历
朝代：清
体裁：七言绝句

质鲁无能叹末由，徒惊岁月逝波流。于昭在上恩如海，比并乾坤万古留。
万寿寺
作者：弘历
朝代：清
体裁：五言律诗

古寺枕河干，驻舆传晓餐。本来戒身逸，谁与觅心安。松竹自潇洒，轩楼逮雘丹。今冬庆典近，规画意诚欢。
万寿寺
作者：弘历
朝代：清
体裁：古风

斋居返禁庭，孟夏言亲祀。路便憩精蓝，庆典图经始。松桧古益佳，栋宇新斯美。万寿叶贞符，固予愿所喜。
万寿寺
作者：弘历
朝代：清
体裁：五言律诗

斋戒返宫廷，精蓝路便停。梵云清净住，法雨细微零。砌卉一时秀，岩松千古青。寺名称万寿，结愿祝慈宁。
万寿寺
作者：弘历
朝代：清
体裁：五言律诗

柳岸维轻舫，花宫凭绮疏。春光已霭霭，大士祗如如。鸟语繁花下，松阴静雨馀。阇黎习禅寂，不事事钟鱼。
万寿寺
作者：弘历
朝代：清
体裁：五言律诗

路便寻香域，雨馀方暮春。润沾林霭重，风定卉芳新。绿野含佳趣，青莲示净因。我非忘世者，未拟悟根尘。
万寿寺
作者：弘历
朝代：清
体裁：五言律诗

路便访云林，禅房静复深。讲筵下驯鸽，春树有鸣禽。席展今来座，题看昨岁吟。偶尝香积味，益切已饥心。
万寿寺·其一
作者：弘历
朝代：清
体裁：七言绝句

广源闸隔水高下，至此长河例换船。雨霁气清兼值暇，檀林一涉净因缘。
万寿寺·其三
作者：弘历
朝代：清
体裁：七言绝句

月色溪声閒鹿苑，禅枝忍草护蜂台。洒然精舍堪清憩，一岁曾消几度来。
万寿寺·其二
作者：弘历
朝代：清
体裁：七言绝句

松杉三百馀年老，�㙷犹然说假山。个里却含无量义，须弥方广异同间。
万寿寺口占赐方丈明鼎
作者：弘历
朝代：清
体裁：七言绝句

试问阇黎悟未曾，与僧何不可言僧。却怜佛子亲逢佛，因识能仁有不能。
万寿寺小憩
作者：弘历
朝代：清
体裁：七言律诗

去去言寻静者论，岸傍宛在化人园。雨凉生袂权辞扇，涨水浮船送到门。绿濯假山越葱茜，白垂细瀑旋潺湲。我非元度无僧荅，题句空还意自存。
万寿寺瞻礼作
作者：弘历
朝代：清
体裁：五言律诗

迩岁每斯历，祇园却未停。今朝有馀暇，初地况常经。松柏增古色，冈峦无俗形。不堪翘首望，祝嘏颂书屏。
万寿寺瞻礼有感
作者：弘历
朝代：清
体裁：七言律诗

万寿精蓝历久传，庄严大庆每斯虔。玉河途便停清跸，金界暇乘礼法筵。八帙祝釐忆昔岁，期颐无望值今年。固知一切有为幻，幻里仍增意怅然。
万寿山
作者：弘历
朝代：清
体裁：五言律诗

选胜廓精蓝，延禧资释昙。山名扬万寿，峰势压千岚。宝网鸿祥集，璇池浩泽涵。载赓天保什，长愿祝如南。
万寿山即事·其一
作者：弘历
朝代：清
体裁：五言律诗

韶月寻清赏，芳晨礼照园。山容将欲染，春事渐堪论。阶藓含阳重，林禽较昔繁。吉云频蕴酿，雪雨总天恩。
万寿山即事·其三
作者：弘历
朝代：清
体裁：五言律诗

梅雪清喷麝，松风谡起涛。得奇欣在迩，因迥亦为高。纵匪民之力，宁无作者劳。抒怀聊即事，便与付宣毫。
万寿山即事·其二
作者：弘历
朝代：清
体裁：五言律诗

面水背山地，明湖仿浙西。琳琅三竺宇，花柳六桥堤。冻解凫鹥乐，风轻梵呗低。高峰称万寿，慈寿祝同齐。
万寿山即景
作者：弘历
朝代：清
体裁：七言律诗

敕几视事有馀閒，趁爽因之万寿山。雨后石峰新若沐，夏中林叶密如关。化机呈处堪参契，诗句吟成旋改删。半月不游缘望泽，泽沾一至也开颜。
万寿山即景
作者：弘历
朝代：清
体裁：七言律诗

松风宛是昨年闻，偃盖新添翠几分。隔岁山容忽入夏，阅时塔影渐横云。峰明湖秀诚双绝，越角吴根拟慢云。即景非关动生恋，可忘向日众情殷。
万寿山新斋成二首·其一
作者：弘历
朝代：清
体裁：古风

济运疏名泉，延寿创刹宇。山水增斯辉，禽鱼得其所。据胜聊筑构，轩斋俨就矩。北户延螺峰，南荣俯璇渚。罢台惭汉文，卑宫法夏禹。
万寿山新斋成二首·其二
作者：弘历
朝代：清
体裁：古风

壁戒锦绣帷，堂施翰墨筵。探赜披书林，契妙忘鱼筌。近挹岫出云，远睇波含烟。恭已凛无逸，殷心祝有年。
万寿山春晓
作者：弘历
朝代：清
体裁：七言律诗

堂堂华节度无何，春晓名山试一过。雪积峰阴犹作冷，冰凝湖面未生波。闹馀最喜心依静，淡处遥欣物酿和。藻鉴何曾著尘染，却因即景倩诗磨。
万寿山清漪园即景
作者：弘历
朝代：清
体裁：七言律诗

轻舆乘暇揽名山，迤逦长堤俯碧潺。东挹鳞塍望秋稔，北看黛巘入云间。清华水木会心处，来往风光瞥眼间。况是几馀罢筹笔，吟情于此可能删。
万寿山清漪园示咏
作者：弘历
朝代：清
体裁：七言律诗

山称万寿祝慈釐，园号清漪水德宜。山水之间勤帝治，智仁以寓荷天禧。设循已欲斯乖矣，用示后昆永慎之。七字明心无别语，一言曰敬敢忘兹。
万寿日题
作者：弘历
朝代：清
体裁：七言律诗

净敛缃云碧宇宽，宜旸嘉与物皆欢。中宫初正名偕位，万寿齐朝衣与冠。有忆那忘桃月节，无言閒倚桂风寒。晚来家庆乾清宴，覕眼三年此重看。
万寿节赐宴王公藩王及廷臣因成近体
作者：弘历
朝代：清
体裁：七言律诗

晴光荡漾瑞烟浮，介寿龙堆胜十洲。白雪调歌白雪塞，鹿鸣诗赋鹿鸣秋。侍臣群献南山颂，嘉客来添海屋筹。我有敛时深祝愿，慈宁福履永悠悠。
万寿重宁寺纪事
作者：弘历
朝代：清
体裁：七言律诗

天宁寺后建重宁，众志殷勤未可停。祝颂虽称七月什，庄严过甚梵王经。却看植竹还植卉，奚必有池更有亭。太守间情留岭在，几株仍剩古梅馨。
万方安和九咏 其一 万方安和
作者：弘历
朝代：清
体裁：五言律诗

肯构见于墙，安和愿万方。十三年宵旰，千百载金汤。卓尔吾由末，瞠乎敢不蘉。明堂设稽古，左个在青阳。
万方安和九咏 其七 高山流水
作者：弘历
朝代：清
体裁：五言律诗

疏泉还叠石，位置俨天然。境与尘凡隔，景供轩榭全。崇高标岭岫，流动带沦涟。那数期牙奏，心存解愠弦。
万方安和九咏 其三 四方宁静
作者：弘历
朝代：清
体裁：五言律诗

四面尽通廊，中间正且方。周旋皆中矩，镇静似持纲。忆昔求安志，于今岂敢忘。要惟祈岁稔，民庶共平康。
万方安和九咏 其九 洞天深处
作者：弘历
朝代：清
体裁：五言律诗

武夷穷九曲，方识洞天佳。仿佛虹桥架，依稀毛竹排。益深斯致远，惟静与为谐。欲会凝神抱，缘澄出治怀。
万方安和九咏 其二 佳气迎人
作者：弘历
朝代：清
体裁：五言律诗

向西旋转北，步近室之中。东接函关气，南来虞舜风。迎人仰霁色，爱物体渊衷。夫子得于五，温良象独崇。
万方安和九咏 其五 山水清音
作者：弘历
朝代：清
体裁：五言律诗

山峙水常流，清音乐志投。籁从风处峭，响自石边遒。抟戛宁须藉，宫商得概不。崇情契仁知，然岂忘先忧。
万方安和九咏 其八 枕流漱石
作者：弘历
朝代：清
体裁：五言律诗

枕漱高人操，因差转得奇。洗流耳雅合，砺石齿偏宜。易象占肥遁，诗风咏乐饥。渴贤别有托，驹谷缱殷思。
万方安和九咏 其六 神洲三岛
作者：弘历
朝代：清
体裁：五言律诗

室中亦有楼，仙榜揭神洲。云自栋梁写，风从窗户流。箫曾闻子晋，袖可挹浮邱。那似刘家帝，空劳海上舟。
万方安和九咏 其四 碧溪一带
作者：弘历
朝代：清
体裁：五言律诗

东向俯长溪，溪烟入牖低。气蒸银沆瀣，界是碧玻瓈。秋月芦花渚，春风柳线堤。于何识常住，翘首睇璇题。
万松寺
作者：弘历
朝代：清
体裁：古风

万松之松奚啻万，春来老色争新鲜。啸龙舞凤笼峡路，夷嵏开豁呈金田。下马屏息礼调御，寺楼片刻聊周旋。几株菁葱窗正对，翻涛不语意以传。譬如淮南忽变少，不变者在谁知然。
万松寺
作者：弘历
朝代：清
体裁：七言绝句

前年为惜松遭劫，去岁还欣松复苏。都为此来参活句，色空空后所空无。
万松寺
作者：弘历
朝代：清

山居白足两三僧，不解参禅不演乘。粥饭之余无一事，紫衣让尔得相应。
万松寺
作者：弘历
朝代：清
体裁：古风

明发事清游，石磴盘玉马。始出峭茜颠，原自菁葱下。田盘到处佳，万松我心写。寺楼坐空翠，天籁披潇洒。扬马不能从，回顾和者寡。
万松寺
作者：弘历
朝代：清
体裁：古风

昔来见松枯，惜谓松遭劫。今来见松菀，幽怀为松悦。惜悦皆傥然，裁成亦有说。苍松本寿客，何致生意灭。徘徊思其故，参以所闻阅。寺僧图目前，绕树剥肤甲。取以供炊爨，祼立何能活。因之斸材鬻，牟利诚不拙。吁哉贞干质，枉使遇摧折。申命禁所为，毋俾生机泄。枯枝及落叶，尽可煨榾柮。留松为山姿，青云常护法。亦可招客来，施檀仍尔业。此禁不数月，守令如守偈。苍松果回绿，重见葱菁列。百丈挐翠龙，森森郁屼�。菀枯松不知，悦惜吾何切。晰理及辅相，愿因通理物。
万松寺
作者：弘历
朝代：清
体裁：古风

策骑至天成，万松迥雾里。銮仪有执事，轻舆早候止。六旬兹有五，亦可乘舆矣。何必向少年，精力较我尔。步辇遵栈道，轮班休息彼。是时雾已敛，林峦争效美。下视平谷中，白绵如海委。石磴陟千盘，精蓝到尺咫。远峰松渐苍，示有虫为毁。近寺松独青，天龙应护视。然吾有后言，佛法无彼此。此义复何居，欲咨调御已。
万松寺·其一
作者：弘历
朝代：清
体裁：七言绝句

天成礼佛便鸣鞭，为爱万松眼界前。却历千盘还万磴，从来不易是登仙。
万松寺·其一
作者：弘历
朝代：清
体裁：七言绝句

寺山松树多无万，无已名之曰万松。古格谁云不资藉，春来也觉翠阴浓。
万松寺·其一
作者：弘历
朝代：清
体裁：七言绝句

峻挺轻舆款款升，到来虚牖坐而凭。人劳已逸缘年老，不必人言已自憎。
万松寺·其一
作者：弘历
朝代：清
体裁：七言绝句

攒簇石林寻径细，遮罗松海得居幽。佛无拣择语如信，那更祗园此处投。
万松寺·其一
作者：弘历
朝代：清
体裁：七言绝句

石梯沙磴历层层，跋马直前我尚能。一饮曹溪万缘息，孰相应孰不相应。
万松寺·其一
作者：弘历
朝代：清
体裁：五言律诗

精蓝胜已奇，乔木秀山姿。名不受嬴污，干曾闻偃为。惟应风入耳，谁得斧斯之。点笔成吟处，童童影未移。
万松寺·其一
作者：弘历
朝代：清
体裁：七言绝句

萝磴烟峦几曲盘，上方遥在万松端。攀登尽处仍初地，小阁春风二月寒。
万松寺·其一
作者：弘历
朝代：清
体裁：七言绝句

葱胧千转历山椒，小栈闻钟寺尚遥。梯几虚窗聊下望，云生脚底去铺霄。
万松寺·其三
作者：弘历
朝代：清
体裁：七言绝句

云罩尤高懒不登，弗惟却马却舆乘。昔今雄怯殊顿异，气可斯乎志岂应。
万松寺·其三
作者：弘历
朝代：清
体裁：七言绝句

山居白足两三僧，不解参禅不演乘。粥饭之馀无一事，紫衣让尔得相应。
万松寺·其三
作者：弘历
朝代：清
体裁：七言绝句

春意山光胥可诗，楼窗纳远小凭之。天鸡一唱万缘息，秪惜无能恒在兹。
万松寺·其三
作者：弘历
朝代：清
体裁：七言绝句

谁道山容朝夕变，招提松色四时同。閒开屋北羲皇牖，坐对淮南十八公。
万松寺·其二
作者：弘历
朝代：清
体裁：七言绝句

分明三岁别幽栖，庄语梵经同示齐。即我七言聊寄意，其陈欲去惭昌黎。
万松寺·其二
作者：弘历
朝代：清
体裁：七言绝句

寺楼无碍小徘徊，蔌蔌天花落讲台。遮莫开窗风便入，好山宁可负斯来。
万松寺·其二
作者：弘历
朝代：清
体裁：七言绝句

山松昔苶今重壮，训谕曾教爱护之。作老龙鳞忆王句，长年景况略同其。
万松寺·其二
作者：弘历
朝代：清
体裁：五言律诗

崇椒跸暂停，凭槛揽山灵。佛火閒中叩，云涛静里听。四时无改色，万古有曾青。拟借吴刚斧，盘根斸茯苓。
万松寺·其二
作者：弘历
朝代：清
体裁：七言绝句

松遭劫后仍还翠，却笑山僧自卖邻。剪伐禁偷山复古，可知参赞本由人。
万松寺·其二
作者：弘历
朝代：清
体裁：七言绝句

片片春云欲放晴，游山真觉畅崇情。楼窗谡谡松风入，听是天龙法喜声。
万松寺·其二
作者：弘历
朝代：清
体裁：七言绝句

置身应在翠云乡，云外层峰望渺茫。我有閒愁吟不了，天风谡谡为吹将。
万松寺·其二
作者：弘历
朝代：清
体裁：七言绝句

翠涛翻作梵声闻，十八公斯静业薰。李靖剑台犹隔嶂，付他际会诩风云。
万松寺·其四
作者：弘历
朝代：清
体裁：七言绝句

林庐清晓散轻烟，徙倚凭参龙树禅。春鸟一声人寂静，不知昔日与今年。
万松寺三首·其一
作者：弘历
朝代：清
体裁：七言绝句

万峰过雨晓烟凝，得得青骢拾级登。既欲其间穷窈窕，那知此际跋崚嶒。
万松寺三首·其一
作者：弘历
朝代：清
体裁：七言绝句

摇刖初从极狭入，半山顿觉豁壶天。苍松軮轧无涯际，合与金仙作福田。
万松寺三首·其一
作者：弘历
朝代：清
体裁：五言律诗

磴道行行赴，峰容面面殊。来看后凋色，得领小年娱。谡籁林端泻，蟠虬壁罅扶。三间白板阁，万里纳徐无。
万松寺三首·其三
作者：弘历
朝代：清
体裁：七言绝句

挐盖垂幢万状呈，金仙羽卫化人城。谡涛入耳耳根净，仍是去年此刻声。
万松寺三首·其三
作者：弘历
朝代：清
体裁：五言律诗

木落见山容，葱葱色独浓。有声皆作铁，无我不成松。写雾衣应湿，盘阴草尚茸。苾刍无半偈，让尔占高宗。
万松寺三首·其三
作者：弘历
朝代：清
体裁：七言绝句

横撑直挺碧峰重，细籁雄涛翠鬣浓。应是依空住宝界，故教无万护天龙。
万松寺三首·其二
作者：弘历
朝代：清
体裁：五言律诗

上方栖碧嶒，松径破烟登。堪与僧为侣，何劳竹作朋。涛声将俗远，黛色得云凝。古迹供诗料，苔碑尚可徵。
万松寺三首·其二
作者：弘历
朝代：清
体裁：七言绝句

盘山到处有松罗，最是万松松最多。行入青云天不见，莲宫忽涌碧峰螺。
万松寺三首·其二
作者：弘历
朝代：清
体裁：七言绝句

鸟鸣蓊蔚睹无形，马陟�□步每停。三载重来消片刻，风幡何用更丁宁。
万松寺二首·其一
作者：弘历
朝代：清
体裁：七言绝句

向北入深还造迥，栈溪一转一神奇。庵罗至此因成憩，昔日今时静验之。
万松寺二首·其一
作者：弘历
朝代：清
体裁：七言绝句

嶜岑诘屈入层青，泛泛填填锁巘扃。此是西方极乐界，那容弘景特来听。
万松寺二首·其一
作者：弘历
朝代：清
体裁：七言绝句

摇刖岩冈寻径登，到来心境廓然澄。漫成七字还自问，半属相应半不应。
万松寺二首·其一
作者：弘历
朝代：清
体裁：七言绝句

益入幽深益陟高，林姿峰趣那能韬。寺楼迥朗原常坐，接待番番逸兴豪。
万松寺二首·其二
作者：弘历
朝代：清
体裁：七言绝句

万松都作菩提树，青翠经冬总不凋。梵志未忘生灭相，却称每落涅槃朝。
万松寺二首·其二
作者：弘历
朝代：清
体裁：七言绝句

岫户弗扃为我开，心和禅境两无埃。古稀天子还多事，又向云窗摘句来。
万松寺二首·其二
作者：弘历
朝代：清
体裁：七言绝句

松原无万万称松，谁与数斯高下峰。名象世间都若此，金仙默坐笑开容。
万松寺二首·其二
作者：弘历
朝代：清
体裁：七言绝句

相应年老尚能游，身体康强众望酬。其不相应即在此，人劳已逸亦知不。
万松寺二首一韵·其一
作者：弘历
朝代：清
体裁：七言绝句

田盘自以松称最，称最中尤最此哉。春色风声蓊互古，色声忘处见如来。
万松寺二首一韵·其一
作者：弘历
朝代：清
体裁：七言绝句

青环紫逻列群峰，石磴盘纡历几重。最是禅枝无拣择，如何竺院独归松。
万松寺二首一韵·其二
作者：弘历
朝代：清
体裁：七言绝句

十八公原无定相，其生难问几时哉。寺楼小坐默生愧，不似昔年策马来。
万松寺二首一韵·其二
作者：弘历
朝代：清
体裁：七言绝句

可是德云见别峰，无须点到较量重。金仙一例来不拒，座下常看拜赤松。
万松寺叠旧作韵·其一
作者：弘历
朝代：清
体裁：五言律诗

步步入幽奇，秋山讶改姿。徒观无尽藏，胡乃太佳为。入画筌忘矣，成诗壁勒之。千章翠云幄，择胜自张移。
万松寺叠旧作韵·其二
作者：弘历
朝代：清
体裁：五言律诗

披户一凭停，地灵无不灵。此翁犹矍铄，惟我爱观听。风飏九韶乐，霜添万嶂青。更疑葱翠顶，仙药育芝苓。
万松山停跸·其一
作者：弘历
朝代：清
体裁：七言绝句

停跸山欣号万松，春晴滃蔚绿阴浓。无多室宇花宫侧，近远都来眼界供。
万松山停跸·其三
作者：弘历
朝代：清
体裁：七言绝句

春风琳宇小停骖，几坐青云映碧潭。谩议小山无故事，八公见说晤淮南。
万松山停跸·其二
作者：弘历
朝代：清
体裁：七言绝句

北轩耐可纵遥眸，叠浪乔松翠欲流。设拟遨游云海上，不瀛洲定是防邱。
万松山北轩作
作者：弘历
朝代：清
体裁：古风

细雨霏连纤，弗久晴过午。绿野含时润，雨不雨胥可。岩轩行斋北，向北开窗户。有暇一凭观，野景纷入睹。仆人牵后驮，农父耕新土。澹荡远村烟，层叠遥山岵。而轩拥绿云，古柏无万数。柏也本非松，万松名谁与。寻思太古前，两名或互处。万松即万松，何必不可许。
万松山小憩
作者：弘历
朝代：清
体裁：五言律诗

众山多濯濯，一峤独苍苍。想有灵祗护，如看图画张。清斋梵宫侧，古籁午阴凉。小憩登程去，拈毫兴已偿。
万松山房
作者：弘历
朝代：清
体裁：五言律诗

一径惬心赏，数间容膝安。涛声晴亦雨，盖影夏应寒。疏固宜清寄，密宁碍畅观。由来无不可，仿佛在田盘。
万松山房
作者：弘历
朝代：清
体裁：七言律诗

万松春晓坐山房，雨后千峰濯翠光。因迥为高步入古，受宜得趣意延凉。閒听倚巘涛翻鬣，极眺铺阡浪摆芒。讵事游山欣惬赏，为民额手庆宜旸。
万松山房
作者：弘历
朝代：清
体裁：古风

名山驻清跸，乘暇探山春。春山日以佳，红紫绘菲芬。山房万松中，古色千青云。不与世同调，乃得意所欣。谡谡寒涛翻，葱葱翠盖匀。金吾报行漏，适可前涂遵。十八公如语，原非个中人。
万松山房
作者：弘历
朝代：清
体裁：古风

馀杭亦有岭，田盘亦有寺。兹以山房称，四邻延古意。春涛飒似秋，苍干老益翠。时阅南齐流，艳任山花媚。落落如有云，谁此同气类。
万松山行馆即事杂咏 其一 松
作者：弘历
朝代：清
体裁：七言绝句

底论三针与五针，盘虬撑盖总嘉阴。本来不藉时人种，个个拿枝耸十寻。
万松山行馆即事杂咏 其七 梅
作者：弘历
朝代：清
体裁：七言绝句

盆桩消息递江南，三五疏英清且馣。故里原称何水部，欲因摛藻却先惭。
万松山行馆即事杂咏 其三 径
作者：弘历
朝代：清
体裁：七言绝句

径以萦纡乃致佳，脩篁错植护书斋。一时点笔促成咏，不道畅怀道欿怀。
万松山行馆即事杂咏 其二 柏
作者：弘历
朝代：清
体裁：七言绝句

有松那可独无柏，恰似夷齐弟与兄。落落庭前正相对，便先忧者也怡情。
万松山行馆即事杂咏 其五 廊
作者：弘历
朝代：清
体裁：七言绝句

斋旁轩侧接回廊，各有云窗俯下方。屧步其间如读画，一时莫辨孰倪黄。
万松山行馆即事杂咏 其八 月
作者：弘历
朝代：清
体裁：七言绝句

半弯新月又窗前，研洁瓯香伴静便。一宿底须费尔许，越因适已意怦然。
万松山行馆即事杂咏 其六 石
作者：弘历
朝代：清
体裁：七言绝句

突兀玲珑各斗奇，高低位置雅相宜。尽心用此勤民务，吾不忧无贤有司。
万松山行馆即事杂咏 其四 窗
作者：弘历
朝代：清
体裁：七言绝句

下俯横溪远见山，坐游领要谢跻攀。南来大吏咨询罢，恰合消兹片晌閒。
万松山行馆杂咏再叠前韵 其一 松
作者：弘历
朝代：清
体裁：七言绝句

山得号因青玉针，体如阳必统乎阴。那能指树相话旧，郁郁丛中路可寻。
万松山行馆杂咏再叠前韵 其七 梅
作者：弘历
朝代：清
体裁：七言绝句

缶植那论北与南，疏疏几朵也喷馣。先声递到孤山北，句拟逋翁略自惭。
万松山行馆杂咏再叠前韵 其三 径
作者：弘历
朝代：清
体裁：七言绝句

之字谁书宛转佳，依然得我旧吟斋。子游延客不由者，行饭无妨一散怀。
万松山行馆杂咏再叠前韵 其二 柏
作者：弘历
朝代：清
体裁：七言绝句

他柯皆可呼为弟，于柏何妨让作兄。庭下偶来一相抚，有情者愧对无情。
万松山行馆杂咏再叠前韵 其五 廊
作者：弘历
朝代：清
体裁：七言绝句

斋连彼此必资廊，腰曼回因搆地方。一宿底须工若是，非尧心愧屋称黄。
万松山行馆杂咏再叠前韵 其八 月
作者：弘历
朝代：清
体裁：七言绝句

圆满轮光松榭前，倚楹相对适其便。狂吟不作太白问，一晌忘言意洒然。
万松山行馆杂咏再叠前韵 其六 石
作者：弘历
朝代：清
体裁：七言绝句

石弗称多称以奇，虚轩掩映雅相宜。未当耽此消清暇，民务勤咨觐有司。
万松山行馆杂咏再叠前韵 其四 窗
作者：弘历
朝代：清
体裁：七言绝句

远峰犹自见蒙山，六度曾无一度攀。七字寄吟最高处，春风万古共高閒。
万松山行馆杂咏叠前韵 其一 松
作者：弘历
朝代：清
体裁：七言绝句

春孟梢头未发针，容客原作满庭阴。十馀年昔诗情在，祇向盘拿深处寻。
万松山行馆杂咏叠前韵 其七 梅
作者：弘历
朝代：清
体裁：七言绝句

几缶梅椿列砚南，无风亦自透清馣。一宵之驻何须尔，不为欣然祇为惭。
万松山行馆杂咏叠前韵 其三 径
作者：弘历
朝代：清
体裁：七言绝句

步入松篁深越佳，不须三亦至芸斋。鲁论自幼曾熟读，忆到澹台为慊怀。
万松山行馆杂咏叠前韵 其二 柏
作者：弘历
朝代：清
体裁：七言绝句

岱庙论年斯固弟，方山较岁此为兄。可知伯仲何常定，树实无情人有情。
万松山行馆杂咏叠前韵 其五 廊
作者：弘历
朝代：清
体裁：七言绝句

月轩延步转云廊，骋目徐看画几方。颠倒呈来退之句，近山微翠远山黄。
万松山行馆杂咏叠前韵 其八 月
作者：弘历
朝代：清
体裁：七言绝句

乙酉年吟宛目前，一弯新复伴清便。閒庭十六春秋阅，今昔胡然成炽然。
万松山行馆杂咏叠前韵 其六 石
作者：弘历
朝代：清
体裁：七言绝句

几拳错落正还奇，侧睇平看无不宜。试问何人当下拜，无为闻说有军司。
万松山行馆杂咏叠前韵 其四 窗
作者：弘历
朝代：清
体裁：七言绝句

开窗凭似俯高山，以渐平登非陟攀。措意知他结搆巧，怡神遣我眺吟间。
万松山行馆驻跸作
作者：弘历
朝代：清
体裁：古风

北则田盘南则杭，一为佛寺一为岭。此山亦名曰万松，柏多松少名弗称。循名责实夙性然，更因齐物观平等。细寻童童祇两株，亦觉落落宜斯境。有招提弗事庄严，傍为行馆扑而整。乙酉于斯乃初驻，十六春秋过以猛。几馀小坐凭昔窗，一声定磬发清省。
万松山驻跸
作者：弘历
朝代：清
体裁：七言律诗

前巡停跸兹驻跸，为爱苍松欲久陪。白月喜于疏处度，清风时自杪间来。小轩早是临高置，悬牖偏宜向远开。我本不希学仙者，而何游涉宛蓬莱。
万松岭
作者：弘历
朝代：清
体裁：七言绝句

凤岭东来此结坡，翠笼书院万松科。欲询个里工佔毕，秀助江山得几多。
万柳堤
作者：弘历
朝代：清
体裁：七言绝句

鄚州城北临长堤，缓著玉鞭珠勒嘶。去日黄稊试烟嫩，归来绿叶布阴齐。
万柳堤·其一
作者：弘历
朝代：清
体裁：七言绝句

佳名万柳爱长堤，马踏春泥柳正稊。几缕画情遮过客，一行烟意入新题。
万柳堤·其一
作者：弘历
朝代：清
体裁：七言绝句

风前日日旋添黄，高下笼堤十里强。恰似与人为宿约，每来常是罥烟光。
万柳堤·其三
作者：弘历
朝代：清
体裁：七言绝句

润逼征衫绝点埃，溪村几处水萦回。白头故老相逢问，能道何家爱景台。
万柳堤·其三
作者：弘历
朝代：清
体裁：七言绝句

潴流本为资农务，习猎兼因训水师。渔舍蜗寮均乐利，神尧规泽至今垂。
万柳堤·其二
作者：弘历
朝代：清
体裁：七言绝句

长堤界淀直如绳，东淀多淤西淀渟。赵北行宫应不远，隔林遥见御碑亭。
万柳堤·其二
作者：弘历
朝代：清
体裁：七言绝句

隔浦渔歌闻欸乃，拍堤桃水涨潺湲。那知赵北燕南际，恰似吴头楚尾间。
万树园令来贺之蒙古王公及哈萨克南掌缅甸使臣观灯火即席成什
作者：弘历
朝代：清
体裁：七言律诗

六旬纪满拟还京，望雨厌华因免行。仍似向年兹度庆，难辞诸国共摅诚。张灯迎节示恩惠，抚景当秋惬朗清。却逮官军剿苗窟，驰情盼捷正怦怦。
万树园宴哈萨克使臣诗以纪事
作者：弘历
朝代：清
体裁：七言律诗

万树丹青艳霁霜，秋阳送暖似春阳。多须深目遵典属，鄂畚槎耏归职方。耀武未烦贰师李，穷源底藉凿空张。近安远服休称庆，益励吾心敬不遑。
万树园宴布鲁特即席得句
作者：弘历
朝代：清
体裁：七言律诗

鳞集仰流鹿食苹，筵开万树洽舆情。旧藩每看联新部，夜雨刚欣凑午晴。声教远通婆夷水，恩膏直逮孽多城。敢云扬烈幸无忝，惟益临深励守成。
万树园宴都尔伯特亲王伯什阿噶什及土尔扈特使臣吹扎卜即席得句
作者：弘历
朝代：清
体裁：七言律诗

碧霄晴旭晓光澄，穹幕高张翠毾㲪。礼法不拘从所习，友群何碍集相仍。捧盈常切予心惧，奠远惟钦祖德凭。万树清晖悬圣日，未曾可识昔犹曾。
万树园灯词·其一
作者：弘历
朝代：清
体裁：七言绝句

举首锤峰月正圆，莲花万树爓辉鲜。乍教秋夕成春夕，共道今年胜去年。
万树园灯词·其一
作者：弘历
朝代：清
体裁：七言绝句

西陲平定已多年，宴赉频施毕后先。孰意新归额济勒，山庄重看设灯筵。
万树园灯词·其七
作者：弘历
朝代：清
体裁：七言绝句

照夜华灯陈雁塞，借春碧海戴鳌山。綵笺书得新词就，赓韵还催侍从班。
万树园灯词·其七
作者：弘历
朝代：清
体裁：七言绝句

缠头环耳各随宜，何必衣冠尽改之。独幸文身南掌使，也随班末仰威仪。
万树园灯词·其三
作者：弘历
朝代：清
体裁：七言绝句

底须节物玉粱糕，菊酒才过兴尚豪。四面云山绝顶处，胜他元胄共登高。
万树园灯词·其三
作者：弘历
朝代：清
体裁：七言绝句

通使昔曾阿玉奇，今来明背俄罗斯。纳降彼已先孤约，以此折之信得辞。
万树园灯词·其二
作者：弘历
朝代：清
体裁：七言绝句

程经万里不辞遥，嘉与优恩咏蓼萧。自是劳徕惠远部，非关寻乐借元宵。
万树园灯词·其二
作者：弘历
朝代：清
体裁：七言绝句

觻得钧耆昔受盟，赐观灯事沐光荣。绰罗斯氏彼中贵，共拜新恩奉大清。
万树园灯词·其五
作者：弘历
朝代：清
体裁：七言绝句

夕峰渐隐夕阳晖，万树须臾万烛辉。望后漫嫌无月色，上元景物岂其非。
万树园灯词·其五
作者：弘历
朝代：清
体裁：七言绝句

烟火三番万树园，银花高下玉蛾繁。今宵未弛金吾禁，都道居然度上元。
万树园灯词·其八
作者：弘历
朝代：清
体裁：七言绝句

九月龙堆了不寒，金凫银燕万枝攒。恩膏永欲遐方被，宴赏宁寻一已欢。
万树园灯词·其八
作者：弘历
朝代：清
体裁：七言绝句

宝塔辉煌百十层，鐻鍝膜拜法王灯。弃幽真是心源澈，设教休誇神道能。
万树园灯词·其六
作者：弘历
朝代：清
体裁：七言绝句

蚖膏鹤燄千重艳，鸡踏龙衔万种奇。最爱鹿鸣青嶂外，分明鼓瑟谱周诗。
万树园灯词·其六
作者：弘历
朝代：清
体裁：七言绝句

讵止随围按岁轮，频繁来集仰流鳞。新来那不心生羡，明有伊犁旧识人。
万树园灯词·其四
作者：弘历
朝代：清
体裁：七言绝句

舍楞逃去复还归，悔过斯应湔昔非。曶爽光明有如是，缚鸡笼内岂为威。
万树园灯词·其四
作者：弘历
朝代：清
体裁：七言绝句

黄幕穹庐向远开，灯光月色共徘徊。紫霞满酌亲分赐，毳服儒冠杂遝来。
万树园观灯火
作者：弘历
朝代：清
体裁：七言律诗

岩风傍晚净鱼鳞，东望锤峰挂璧轮。塞即京华林即上，灯原嘉夜月原春。千枝蜡凤燃银树，百道星虹落玉津。义寓光明辉㫚爽，宁云誇示远徕人。
万树园赐宴内外藩王及各国使臣即席成什
作者：弘历
朝代：清
体裁：七言律诗

永佑寺旁黄幕敞，金风玉露近中秋。义安兼复陪臣遣，哈萨宁须侍子留。寿宴常并节宴举，新藩竟似旧藩俦。来王幸匪初计及，保泰虔思祖烈庥。
万树园赐宴即席得句
作者：弘历
朝代：清
体裁：七言律诗

丛樾中间甫野长，清秋嘉宴拂庐张。北宛西海胥来贺，祖德宗功正未央。讵曰销兵应凯乐，益钦守器慎几康。训恭俭亦示慈惠，币帛均颁实篚箱。
万树园赐宴即席得句
作者：弘历
朝代：清
体裁：七言律诗

小阳春旭暖温暾，令日筵开万树园。屈膝捧觞逮盐泽，缠头式礼厕花门。敢云一已承先烈，或可千秋示后昆。坐有鐻鍝如旧仆，偏称两度沐深恩。
万树园赐宴土尔扈特汗渥巴锡等即景成什
作者：弘历
朝代：清
体裁：七言律诗

汗仍其旧号新绥，馀各优封五等施。契苾讵徒四百帐，招摇那藉九夷旗。宁糊珍膳饱以德，马湩蚁醪醉不辞。于古为稀今厚幸，天恩祖烈奉惟寅。
万树园赐布鲁特人观灯火
作者：弘历
朝代：清
体裁：七言律诗

锤峰正挂玉轮盈，合灿烟花惬远情。卉服毳裳朝丽正，逖疏曶爽耀光明。从来不识灯王法，幻里疑游迦布城。岁岁山庄行盛典，心殷保泰益屏营。
万树园赐都尔伯特亲王伯什阿噶什及土尔扈特来使观灯
作者：弘历
朝代：清
体裁：七言律诗

鳞集来王有后先，坚昆驰使又踪连。衢樽锡宴前朝洽，宝炬装灯午夜妍。银燕火蛾纷树下，惊獐骇鹿避崖巅。侈观讵为誇遐属，曶爽光明示别权。
万树园锡宴祝嘏内外藩王及各国使臣即席成什
作者：弘历
朝代：清
体裁：七言律诗

践阼初辰敬告天，六旬年满阼归传。惟思宵旰久勤政，不敢康熙数越前。计岁何期竟符愿，当秋于是庆开筵。祖孙两世百廿纪，万叶蒙庥叩兆绵。
万泉庄
作者：弘历
朝代：清
体裁：古风

万泉多溪田，黍稻皆可艺。无虞水旱灾，三农赖其利。今岁雨早沾，额手感天赐。北郊届斋居，清跸陈羽卫。延缘览穑事，乘流桂舟刺。两岸嘉木繁，万亩良苗翠。怀新飏微风，发秀烘晨霁。协纪恢炱候，入画江南意。益深惕息心，敢侈丰亨瑞。言念三农夫，蒿目终年计。
万泉庄·其一
作者：弘历
朝代：清
体裁：七言绝句

常借青山作屏障，饶疏绿水护田畴。爱看黍高将稻下，閒探东雉更西勾。
万泉庄·其三
作者：弘历
朝代：清
体裁：七言绝句

欲畅清流觅水源，滥觞屈曲度溪村。当年闻说丹棱沜，旧迹谁将日下论。
万泉庄·其二
作者：弘历
朝代：清
体裁：七言绝句

快雨都欣三日晴，水边田畔意为行。绿云满野遮前骑，又见新荞已怒生。
万泉郊园十咏 其一 径
作者：弘历
朝代：清
体裁：五言绝句

曲径接云岫，仗策供幽探。何必陶处士，高名独标三。
万泉郊园十咏 其七 竹
作者：弘历
朝代：清
体裁：五言绝句

讵止令人远，兼能免人俗。细雨润琅玕，彷佛渭川曲。
万泉郊园十咏 其三 池
作者：弘历
朝代：清
体裁：五言绝句

圆池既孕珠，方流亦含玉。惟此一泓清，荡涤心神目。
万泉郊园十咏 其九 圃
作者：弘历
朝代：清
体裁：五言绝句

灌园日以滋，嘉生错如锦。时来掇菁芬，蔬食而泉饮。
万泉郊园十咏 其二 柳
作者：弘历
朝代：清
体裁：五言绝句

纤腰风里旋，疏眉镜中写。小轩只五楹，窣地青丝下。
万泉郊园十咏 其五 石
作者：弘历
朝代：清
体裁：五言绝句

地僻石亦苍，莓苔篆狞怪。俨如冠且裳，自学颠翁拜。
万泉郊园十咏 其八 松
作者：弘历
朝代：清
体裁：五言绝句

閒看松上云，静坐松下石。咫尺小天门，却在洛阳陌。
万泉郊园十咏 其六 泉
作者：弘历
朝代：清
体裁：五言绝句

泉非吕梁洪，漩洑处处多。昼夜流不息，终成江与河。
万泉郊园十咏 其十 花
作者：弘历
朝代：清
体裁：五言绝句

野卉总无名，堂襟随意荣。何须树兰蕙，触处畅生生。
万泉郊园十咏 其四 亭
作者：弘历
朝代：清
体裁：五言绝句

四面湖山画，满栏花柳风。中有读书人，把卷乐无悰。
万泉郊行即事四首·其一
作者：弘历
朝代：清
体裁：七言绝句

碧天寥阔九霄清，凉伞轻舆逐景行。水色山光澄素节，日暄风散酿西成。
万泉郊行即事四首·其三
作者：弘历
朝代：清
体裁：七言绝句

雨过西山翠霭浮，物情人意总知秋。片云犹绕孤峰顶，欲借朱明一刻留。
万泉郊行即事四首·其二
作者：弘历
朝代：清
体裁：七言绝句

疑是山村是水乡，禾苗低亚稻苗黄。绿杨十里蝉声沸，飒爽风中饘粥香。
万泉郊行即事四首·其四
作者：弘历
朝代：清
体裁：七言绝句

谁催残暑去如归，信宿西湖暮雨飞。今日秋郊情适处，豳风图画是耶非。
三五七言
作者：弘历
朝代：清
体裁：词

敬天命，为君难。明德亲九族，求贤任百官。劭农祈岁惟怀永，旰食宵衣敢自安。
三五七言
作者：弘历
朝代：清
体裁：词

昨过去，明未来。现前实幻耳，倏迁那住哉。阜物安民祗惭恧，愒时玩日休徘徊。
三依皇祖华山诗韵
作者：弘历
朝代：清
体裁：五言律诗

峭拔诸峰表，兼之岩穴深。自多真赏在，那有俗缘侵。古意指禅柏，春声出语禽。轩文护丁甲，景仰缅神襟。
三依皇祖南巡过济南诗韵
作者：弘历
朝代：清
体裁：七言律诗

百里桑麻率有城，无非保障廑民生。与吾共者二千石，慢尔徒称天下平。潦后尚嗟沟壑转，春来那见室家盈。巡方惠政循前揆，讵为华不翠色横。
三依皇祖吴山诗韵
作者：弘历
朝代：清
体裁：七言绝句

南眺长江西盼湖，城中陟巘历香衢。宁因玩景赓前韵，曰在观民有本图。
三依皇祖示江南大小诸吏韵
作者：弘历
朝代：清
体裁：古风

四海皆吾家，羽林无烦棷。游豫本为民，民艰廑咨剖。忽生乎所易，懈萌在经久。而吾何敢然，慎终励其首。巡方法皇祖，视膳奉文母。南邦已莅止，农实勤南亩。风俗不异前，教养应善后。善后非更张，章程贵谨守。老幼尽安怀，闾阎自亲友。庶几休以息，世共登仁寿。三赓缅尧巍，一意懋汤负。
三依皇祖过阙里诗元韵
作者：弘历
朝代：清
体裁：五言律诗

肃躬兹谒里，有志未升堂。汉帝曾过鲁，叔孙徒望墙。凤麟拔类迥，洙泗发源长。卓尔诚瞻庙，瞠乎愧袭裳。
三依皇祖阅子牙河诗韵
作者：弘历
朝代：清
体裁：七言律诗

束溜沿河有锯牙，经村因遂属姜家。入清本是东归海，隔运都缘西挟沙。堤外资耕黍与稻，水中任取蟹和虾。屡巡总为苍生计，绳继无遑企迹赊。
三依皇祖阅河堤诗韵
作者：弘历
朝代：清
体裁：五言律诗

冬官慎蚁户，河伯守龙宫。无事功须建，多奇智转穷。泗州安可复，洪泽仅能通。皇考成高堰，尧巍舜继功。
三关
作者：弘历
朝代：清
体裁：古风

第一关名雅尔哈，天阊虎豹雄神州。第二代岷极险绝，雕鹗到此还应愁。三关札喀逮边壤，一成之旅怀前猷。由来攘外先奠内，始基沮漆多绸缪。招世贻统建大业，蓬蒿斩艾躬劳忧。深根固蒂绵万叶，试看纳绿源长流。
三友轩
作者：弘历
朝代：清
体裁：七言绝句

三友轩名屡用之，却思无逸恐乖宜。阅春秋四来居是，乃得高閒恒乐斯。
三友轩
作者：弘历
朝代：清
体裁：五言律诗

乔松恒落落，新笋已亭亭。虽是梅子候，无妨通体馨。允宜诗著句，况有画传形。即景思三益，堪为砥锡型。
三友轩
作者：弘历
朝代：清
体裁：七言律诗

妙迹缘收益友三，名轩聊复助佳谈。讵惟笈里古香挹，更爱窗前生意含。触目无非远尘俗，会心皆可入研覃。几馀适足供清赏，广厦千间忆辄惭。
三友轩
作者：弘历
朝代：清
体裁：古风

禁中三友轩，额为藏名迹。园中三友轩，窗外真培植。名实虽不同，要以取有益。寓意非玩物，向曾咏其德。益常愿居前，损则应离侧。三者正相反，求友可不择。于恒总宜谨，况在躬为辟。
三叠东坡刻盆石诗韵
作者：弘历
朝代：清
体裁：古风

不逢白鹤访子孙，两卷石竟孰是原。其一刻识一无识，谁能志乘研详翻。并行不悖有古语，我亦因之与两存。先后二难为写貌，片者杰竖磐卧盆。沃以水均飞雪点，与欲雨同兴云根。数叠有例玉局言，把笔竟复三叠元。
三叠东坡刻盆石诗韵
作者：弘历
朝代：清
体裁：古风

旧石苏刻识蜀孙，新石雪浪复刻原。此非彼是艰论定，谁能于此成案翻。物当有偶喜共存，奚必糟粕求于盆。徒观坦卧与杰竖，是即月窟即天根。别久寄兴那忘言，惟勤展义惠黎元。
三叠拟聚星堂韵
作者：弘历
朝代：清
体裁：古风

拈出天花示迦叶，一笑至今须鬓雪。昨吟禁体效欧苏，沓拖流风殊未绝。冀北方欣麦针绿，江南应报梅腰折。望中峰势忽如迷，旋教万径人踪灭。收馀活火煮三清，飕飂古鼎松风掣。乱侵屐齿乍凹凸，细洒帘旌仍委缬。诗翁竞胜巧形容，岛瘦郊寒全不屑。清欢渴望两相争，此景年来曾几瞥。朱鸟温暾绵袄披，三希佳事还堪说。明窗净几展时晴，古法平沙划锥铁。
三叠钱陈群津水早春词仍寄去命和
作者：弘历
朝代：清
体裁：古风

光阴真似逝水翻，万几那敢谢劳烦。搜题摘句乃馀事，时亦引兴因游轩。而惟观民体休助，衣食计欲饱与温。斯来本为阅河务，因缘复至章武村。行馆憩息春之暮，蝶梦不离花间魂。屏额勒昔和钱句，彼无斧凿我有痕。一篇寄付北风去，望予渺渺波湲湲。即今可与言者孰，莫辞更叠险韵原。
三和皇祖灵隐寺诗韵
作者：弘历
朝代：清
体裁：五言律诗

冷泉绕曲曲，鹫岭矗峨峨。襟带有如此，清凉那见多。云居悬月地，尘迹扫风萝。分付庭前柏，记予四度过。
三和钱陈群田园杂兴诗十首·其一
作者：弘历
朝代：清
体裁：七言绝句

诗篇来往达音声，前席尤欣晤耇成。曰善颂卿思古者，不忘规我廑民生。
三和钱陈群田园杂兴诗十首·其七
作者：弘历
朝代：清
体裁：七言绝句

乡居想复济贫寒，未肯君恩身受单。更有馀閒问风景，南湖春水映心宽。
三和钱陈群田园杂兴诗十首·其三
作者：弘历
朝代：清
体裁：七言绝句

清短身如愚也柴，当年给杖重扶来。相逢一别三年话，不觉金猊篆已灰。
三和钱陈群田园杂兴诗十首·其九
作者：弘历
朝代：清
体裁：七言绝句

于公门巷岂嫌低，归省还听琴辔飞。依跸却因勤供奉，肯教妇子一家围。
三和钱陈群田园杂兴诗十首·其二
作者：弘历
朝代：清
体裁：七言绝句

肩舆弗许远迎催，喜过新年八帙开。民数无央觐銮路，就中遥识地仙来。
三和钱陈群田园杂兴诗十首·其五
作者：弘历
朝代：清
体裁：七言绝句

讵必乡田藉自畦，润身原以德充肥。不妨春冷常朝出，或遇山佳定暮归。
三和钱陈群田园杂兴诗十首·其八
作者：弘历
朝代：清
体裁：七言绝句

老伴诗人沈与钱，清词丽句答芳年。为询北阜竹梅月，何似南楼烟雨天。
三和钱陈群田园杂兴诗十首·其六
作者：弘历
朝代：清
体裁：七言绝句

晏眠谁斥入朝迟，娱老那虞生理微。子贰地官身里俸，岂同寒士论潜飞。
三和钱陈群田园杂兴诗十首·其十
作者：弘历
朝代：清
体裁：七言绝句

石湖高致寄冬菘，润笔应知藉酒醲。三十首中和十首，想因诗兴偶然供。
三和钱陈群田园杂兴诗十首·其四
作者：弘历
朝代：清
体裁：七言绝句

问汝林居更底劳，每逢赓韵首应搔。即今三叠田园兴，一例还当报木桃。
三塔寺赐名茶禅寺因题句
作者：弘历
朝代：清
体裁：五言律诗

积土筑招提，千秋镇秀溪。予思仍旧贯，僧吁赐新题。偈忆赵州举，茶经玉局携。登舟语首座，付尔好幽栖。
三多谣·其一
作者：弘历
朝代：清
体裁：古风

天下多富者，宜莫过为君。夕惕复朝乾，畏天而畏民。讵惟多事忧，其忧难悉陈。恣欲满而溢，斯乃致祸根。人言予无乐，吾谓良苦辛。
三多谣·其三
作者：弘历
朝代：清
体裁：古风

四十而九子，予亦称多男。屈指两年中，忽乃亡其三。我心非木石，怆悽情何堪。犹虑或过痛，强抑悲转含。封人用祝尧，故非尧所忺。
三多谣·其二
作者：弘历
朝代：清
体裁：古风

于今多寿者，允惟丁皂保。其年九十八，尚自精神好。乃其妻先亡，子亦数伤夭。每与亲故疏，且虑来日少。谁能齐彭殇，与䆒无生道。
三家店行宫戏题
作者：弘历
朝代：清
体裁：七言律诗

由旬路近行宫驻，尚可三家溯旧名。盘谷图身消郁闷，诸陵遣子祭清明。幸观农事目诚慰，遥忆军情心尚萦。归政如云消万虑，放翁诗合有书生。
三巴图鲁歌
作者：弘历
朝代：清
体裁：古风

巴图鲁者勇冠军，昔我旗人颇恒有。近世以来殊不闻，盖因太平日已久。岁寒松柏见后凋，当春何以殊榆柳。迩者西鄙属用军，折冲咸欲效奔走。舒布图铠已超群，三巴图鲁亦赳赳。其一额纳伸，去岁伊犁从将军。将军使彼询事因，单骑径入众贼群。左支右屈，箭毙数人。知事不济，拔刀自刎期报君。其一巴宁阿，仓卒乱时将军前后护卫相蔽遮。发无不中，中无不死，杀人如麻。将军遣之出，巴宁阿曰：朝廷命官偷生安往耶。力敌视将军，尽节然后伏剑义烈真堪嘉。二人既死还复苏，宰桑巴磉得之壮其志，养之数月我师再入方得归军牙。其一曰富锡尔，将军命之携印以出归帝里。其奈贼人拥蜂更屯蚁，料不能出将印沉之水。力战受创命垂尽，伊犁喇嘛救之得不死。故赐额纳伸曰卓礼克图巴图鲁，卓礼克图者，节义卓尔永不渝。赐巴宁阿曰昆都尔巴图鲁，昆都尔者，力敌万人暇有馀。赐富锡尔曰哈布台巴图鲁，哈布台者，穿杨贯石技不殊。回思去岁迅功成，亡矢遗镞夫何曾。不期小丑逆志萌，未能除蔓我二卿。乃致沙场双捐生，亦我坐谋遥未精。嘉我旗人多忠诚，旧风未远垂仪型。愉以为戚留定评，乃至西海扬芳声。
三巴图鲁歌
作者：弘历
朝代：清

巴图鲁者勇冠军，昔我旗人颇恒有。近世以来殊不闻，盖因太平日已久。岁寒松柏见后凋，当春何以殊榆柳。迩者西鄙属用军，折冲咸欲效奔走。舒布图铠已超群，三巴图鲁亦赳赳。其一额纳伸，去岁伊犁从将军。将军使彼询事因，单骑径入众贼群。左支右屈，箭毙数人。知事不济，拨刀自刎期报君。其一巴宁阿，仓卒乱时，将军前后护卫相蔽遮。发无不中，中无不死，杀人如麻。将军遣之出，巴宁阿曰朝廷命官，偷生安往耶！力敌视将军尽节，然后伏剑义烈真堪嘉。二人既死还复苏，宰桑巴磉得之壮其志，养之数月，我师再入方得归军牙。其一曰富锡尔，将军命之携印以出归帝里。其奈贼人拥蜂更屯蚁，料不能出，将印沈之水，力战受创命垂尽，伊犁喇嘛救之得不死。故赐额纳伸曰卓礼克图巴图鲁，卓礼克图者，节义卓尔永不渝。赐巴宁阿曰昆都尔巴图鲁，昆都尔者，力敌万人暇有余。赐富锡尔曰哈布台巴图鲁，哈布台者，穿杨贯石技不殊。回思去岁迅功成，亡矢遗镞夫何曾。不期小丑逆志萌，未能除蔓我二卿。乃致沙场双捐生，亦我坐谋遥未精。嘉我旗人多忠诚，旧风未远垂仪型。愉以为戚留定评，乃至西海扬芳声。
三月三日
作者：弘历
朝代：清
体裁：古风

逼闰节犹寒，上巳花始发。马射古所称，韨稧今久歇。王谢文会豪，张庾佳辞越。才喜春云浓，可惜终风勃。无心玩芳华，惟是廑耕垡。
三月三日八韵
作者：弘历
朝代：清
体裁：五言排律

毕禋辞曲阜，纡览向泉林。元已途中度，良除马上吟。芳春真入画，薄霭又成阴。处处黔黎喜，村村花树深。郑周传故事，庾沈协清音。已见旌门设，居然帐殿临。羽觞权可罢，玉缶岂须寻。静想吾曾到，兰亭曲水浔。
三月三日叠壬寅旧作韵
作者：弘历
朝代：清
体裁：五言律诗

启跸仍斯日，轮年又阅三。撰辰忘古节，乘暇发春骖。首顿汤泉近，行宫旧路谙。水温地气暖，韶汇已薰酣。
三月三日启跸往盘山之作
作者：弘历
朝代：清
体裁：五言律诗

上已昨过已，春三今正三。底须修禊节，适可启游骖。拈笔言将发，㨿鞍已尚谙。田盘花事好，寄语莫教酣。
三月三日昆明湖中泛舟揽景之作
作者：弘历
朝代：清
体裁：七言律诗

新蒲嫩芷昆明水，淡日轻烟上巳天。次第已教披奏牍，逍遥便可放游船。刚欣宿雨滋塍畔，又看重云起岭边。南淀飞来凫雁满，笑予未免近生怜。
三月二十一日耕耤十二韵
作者：弘历
朝代：清
体裁：五言排律

良辰惟吉亥，农礼事亲耕。岁举遵先典，晨开出禁城。和铃鸣哕哕，葆羽曜晶晶。至止方坛近，趋跄列陛平。佑神依古制，嘉乐协元声。夙辨粢粱种，言观耒耜呈。禾词三十六，田父陌阡行。湿湿服葱犗，齐齐覆綵棚。三推勤已谕，加一训尤明。甸者青箱播，畴人玉漏倾。不宁倡穑事，端以奉齐盛。安得如膏润，宽予望岁情。
三月二十九日作
作者：弘历
朝代：清
体裁：七言律诗

花扶日影上虾须，图史寻披味道腴。惬志多缘欣雨足，閒寻那复惜春徂。元亨默体消而息，空色从来有若无。剩得祈年心独切，频教丰歉系忧愉。
三月二十九日作
作者：弘历
朝代：清
体裁：七言律诗

阴阴苑树新霏绿，蔌蔌蹊花乱雨红。九十三春倏已过，去年今岁迥难同。孰为有住孰无住，半是愁中半喜中。检点喜愁何处著，一齐排遣付东风。
三月二十九日漫题
作者：弘历
朝代：清
体裁：七言绝句

仙蓂馀叶讵全落，素魄细痕未尽沦。了识三春又成客，偏怜一日不饶人。
三月二十九日遣闷杂言
作者：弘历
朝代：清
体裁：古风

九十春光减两日，侵寻速至三月尽。明当首夏从头数，韶冶去付东流允。岁除前日雪优沾，华滋景物殊常婉。孟春犹稚仲春丽，御园花事争妍�。我已略廑望雨心，肯以赏花间民隐。季春上中下之浣，日甚一日旱象引。昨看弄田麦苗绿，及时嘉澍丰犹准。十日不雨恐无之，难言大田已播畛。近每生云随散风，嗟哉膏泽惧尚远。况经捷信盼台湾，庸臣失律增懑愤。杂言遣闷弗成章，莫胜其惭辞亦窘。
三月二十四日题清晖阁
作者：弘历
朝代：清
体裁：七言律诗

东皇昨夜驾归辕，蜂蝶纷纷欲黯魂。乍见残红飞墨沼，已看新绿映朱轩。菁葱似觉松篁逊，剥啄生憎鸟雀喧。剩有夏怀赋云汉，更无閒兴探芳园。
三月初八日幸圆明园
作者：弘历
朝代：清

秉时御气暮春初，灵沼灵台艳裔舒。似毯绿茵承步辇，含胎红杏倚玫除。下空回雁无忧弋，画水文鳞底用渔。满眼韶光如有待，东风着意为吹嘘。
三月初八日幸圆明园
作者：弘历
朝代：清
体裁：七言律诗

秉时御气暮春初，灵沼灵台艳裔舒。似毯绿茵承步辇，含胎红杏倚玫除。下空回雁无忧弋，画水文鳞底用渔。满眼韶光如有待，东风著意为吹嘘。
三月初四日癸亥耕耤礼成有作·其一
作者：弘历
朝代：清
体裁：七言绝句

日临吉亥应农祥，千亩三推典制详。帝耤勤民风赤县，司农辨谷列青箱。
三月初四日癸亥耕耤礼成有作·其七
作者：弘历
朝代：清
体裁：七言绝句

三农环绕望耕台，荷笠披蓑许近来。略少鸠形将鹄面，岂周水曲与山隈。
三月初四日癸亥耕耤礼成有作·其三
作者：弘历
朝代：清
体裁：七言绝句

瑶坛樽俎右先农，大乐云咸考鼓钟。鬷假渊衷邀肸蚃，轻云酿雨势方浓。
三月初四日癸亥耕耤礼成有作·其二
作者：弘历
朝代：清
体裁：七言绝句

�土欣知播谷时，青郊举趾敢教迟。每每南亩分黄道，猎猎春风飐彩旗。
三月初四日癸亥耕耤礼成有作·其五
作者：弘历
朝代：清
体裁：七言绝句

一垡耕馀看九三，庶人终亩尽东南。周官法度犹然在，麟趾关雎化却惭。
三月初四日癸亥耕耤礼成有作·其八
作者：弘历
朝代：清
体裁：七言绝句

由来政本重民天，愿祝丰年入颂笺。讵止躬耕勤穑事，深宫午夜早乾乾。
三月初四日癸亥耕耤礼成有作·其六
作者：弘历
朝代：清
体裁：七言绝句

耒排西侧耜排东，觲角拖犁耤正中。更听禾词三十六，分明物色总豳风。
三月初四日癸亥耕耤礼成有作·其四
作者：弘历
朝代：清
体裁：七言绝句

綵棚高覆金犁直，棕陌微闻画鼓摐。岂为清时崇典则，所期民俗化敦庬。
三月十一日作是日为孝贤皇后三周忌辰兹以恭奉皇太后南巡不得亲至静安庄酹酒虽预祭以伸哀更临期而馀痛北云遥望七字因成
作者：弘历
朝代：清
体裁：七言律诗

独旦歌来三忌周，心惊岁月信如流。断魂恰值清明节，饮恨难忘齐鲁游。岂必新琴终不及，究输旧剑久相投。圣湖桃柳方明媚，怪底今朝祗益愁。
三月十一日即事
作者：弘历
朝代：清
体裁：七言律诗

又是暮春旬一日，恰于齐地德州南。八周驹电忽今度，廿载斋庄作昔谈。此去徘徊空复尔，迩来忧乐大都谙。寥天古月依然照，逝水流光正好参。
三月十五日作
作者：弘历
朝代：清
体裁：五言律诗

今日夫何日，今年忆去年。摧兰恨难置，改火迅惊迁。景迫清明节，尘生旧讲筵。静安母子并，北望泪潸然。
三月吉亥祭先农坛
作者：弘历
朝代：清
体裁：五言律诗

吉亥将耕藉，先农致祭崇。载兴耒耜始，实赞地天功。泽润青郊溥，春和赭幕融。休嘉锡砰隐，愿与万民同。
三月四日诣畅春园恭问皇太后安遂启跸往盘山因成是什
作者：弘历
朝代：清
体裁：五言律诗

问寝诣晨朝，喜瞻健倍饶。奏闻将启跸，兼告即还轺。乘马仍依旧，寻诗若预要。省耕春有例，以近可知遥。
三月四日谒陵起程是日复雨途中得句
作者：弘历
朝代：清
体裁：七言律诗

拜寝平明始发镳，祁祁嘉霔继前朝。疑将信半有如是，愓与慰深转不聊。陇首红鲜杏濯蕊，町边绿润麦抽苗。烟中塔影浑难辨，潞水当前忽见桥。
三月四日起程恭谒泰陵有作
作者：弘历
朝代：清
体裁：五言律诗

冷节例拜扫，犹应首度钦。槐烟遵旧典，柏寝绻初心。是日启清跸，春云隔远岑。分明四朝夕，谁驻白驹骎。
三月廿九日斋居作
作者：弘历
朝代：清
体裁：七言律诗

一荚蓂馀落亦仍，紫垣清似玉壶冰。几番来往三春度，半晌研覃诸虑澄。敢以时和忘益凛，每先孟祭忆丕承。漏声正永槐阴布，那为韶光婪尾凭。
三月廿日
作者：弘历
朝代：清
体裁：古风

三月廿日圆明园，行春驻辇临芳轩。韶光九十过八十，流阴驹隙真倏然。落花流水苦无赖，紫燕黄蜂纷可怜。仲春好雨滋膏壤，将谓今年胜往年。亡何待泽经半月，望云问夜馀嗟叹。锦阶月地纵复佳，岂以宴赏忘民艰。十日不雨则无麦，谁能画饼冀大田。北方春旱成例事，岁岁祷请心忧煎。司农京兆漫相慰，无德所致敢诿天。
三月晦日
作者：弘历
朝代：清
体裁：七言律诗

三月晦日湖上行，锦帆风送朱鹭轻。落花飞絮俱无赖，舞蝶游蜂各有情。鼠姑欲绽待宿雨，少女只解催晓晴。九十韶光愁里过，惜春吟罢新愁并。
三月晦日作
作者：弘历
朝代：清
体裁：七言律诗

三春惟有今春幸，逐日亡何此日临。底觉赏心酬分外，敢渝初志到而今。花蹊谩惜红芳老，林苑徐添绿荫深。新辟溪田将百顷，喜看水足刺秧针。
三月晦日作
作者：弘历
朝代：清
体裁：七言律诗

九十韶光才减一，居诸倏过亦逡巡。甫经满志幸海靖，即便攒眉望雨频。岂此于愁有约彼，伊予合是个中人。何当霈泽连齐豫，大慰胼胝力穑民。
三月晦日作
作者：弘历
朝代：清
体裁：七言律诗

西巡演迤返园寮，徼幸青郊旸雨调。体物惟殷谦以受，敕几所戒满而招。林扉鸟喜绿将暗，花埭蜂稀红已消。九十春光无少欠，那辞夏孟逮明朝。
三月晦日作
作者：弘历
朝代：清
体裁：七言律诗

贪程忘日有常谈，忽报春蓂落尽三。应趁清和归冀北，恰留九十在江南。未孤柳媚还花冶，虑误吴耕及越蚕。更有予心深惬处，皇州好雨应时甘。
三月晦日作·其一
作者：弘历
朝代：清
体裁：七言绝句

红稀绿暗镇相催，赤帝传宣整辔来。九十纵无一日旷，脩蛇赴壑岂能回。
三月晦日作·其三
作者：弘历
朝代：清
体裁：七言绝句

乍听高枝报栗留，绮疏日影向花流。三春光景人人度，试问曾消片刻不。
三月晦日作·其二
作者：弘历
朝代：清
体裁：七言绝句

溪边乱锦全殷水，柳外游丝正网天。顾我无心惜春去，尽教庄蝶梦花前。
三月晦日作·其五
作者：弘历
朝代：清
体裁：七言绝句

春光来去自年年，底事临风叹迅迁。杏日桃时都过也，只馀吟兴尚留连。
三月晦日作·其六
作者：弘历
朝代：清
体裁：七言绝句

真常早已悟浮沤，胶漆盆中孰滞留。翻喜好春别人去，閒情省却几分愁。
三月晦日作·其四
作者：弘历
朝代：清
体裁：七言绝句

拨剌文鳞戏玉津，清和景物一番新。若无来者应无去，我亦何须苦惜春。
三月晦日偶成
作者：弘历
朝代：清
体裁：七言律诗

思量多幸是今春，三月两沾膏泽匀。略觉筹农慰颙念，几曾玩景荅芳辰。体天大德惟生物，以已之心而度人。保泰持盈恒切切，况兹捷信盼犹频。
三月晦日漫题
作者：弘历
朝代：清
体裁：七言绝句

落花飞絮迩来频，未几看春又饯春。祗有灵台誇巧测，那知一日不饶人。
三月晦日锦春园即景
作者：弘历
朝代：清
体裁：七言律诗

名园瓜步倚江滨，綵䑵凌江到及晨。梅朵落同蓂荚尽，麦芒润逼菜花新。鸟言似惜芳菲意，石态全含浅淡皴。绿柳红桃流水阅，锦春即景恰婪春。
三月朔日
作者：弘历
朝代：清
体裁：五言律诗

境益阳和地，春滋淡荡时。绿烟柳条重，红雨杏花披。忽过清明节，行吟上巳诗。川原含润意，北直罕逢斯。
三月朔日
作者：弘历
朝代：清
体裁：七言律诗

春暮之初景更和，三分已是二分过。虽然暇日不教弃，未免新诗太觉多。点染花光红蓄眼，蔫绵草色绿封坡。芳辰上巳临修禊，拟访兰亭愧玩鹅。
三月朔日
作者：弘历
朝代：清
体裁：七言律诗

鲁甸韶光舒艳裔，齐民和气悦观临。即看凫藻尊亲意，益廑鸿图教养心。万顷绿云秋麦蔚，千村红雨杏花深。浴沂春服依然近，胞与怀从点也寻。
三月朔日作
作者：弘历
朝代：清
体裁：五言律诗

水宿还陆宿，仲春忽暮春。那知砌蓂落，益见埭花新。对趵源头洁，看山云脚匀。何当霈嘉澍，近远利耕畇。
三月朔日喜雨
作者：弘历
朝代：清
体裁：七言律诗

启行已觉细霏丝，驻跸仍欣嘉澍披。谁识季春才朔值，又逢好雨与舟随。郊原应渥五寸泽，时节未乖十日期。霮䨴海云布以遍，北南佳信此徯之。
三月朔日御殿定边将军兆惠副将军富德等率成功诸将士朝谒诗以纪事
作者：弘历
朝代：清
体裁：七言律诗

黄麾簇仗正衙排，奏凯来朝乐孔皆。脱剑释冰摇玉佩，卷班按队叩金阶。幸逢耆定干戈戢，况值熙和风日佳。范士燮言予敢忘，惴矜保泰是长怀。
三月朔日斋居对雨
作者：弘历
朝代：清
体裁：古风

鼎新古帝庙，落成莫之春。先二日致斋，是为中祭伦。怵惕念代兴，惟天讵由人。厥德苟匪常，难谌命亦沦。迁居弗遑安，思艰图易民。甘膏迩屡沾，润溽利耕畇。即虑后难继，敢曰稔可臻。处顺益屏营，庶几承泽频。
三月朔日清明
作者：弘历
朝代：清
体裁：五言律诗

此日暮之春，榆烟特地新。恰开三月节，好应百花晨。细雨真滋麦，惠风不动蘋。司勋有佳句，绘景更传神。
三月朔日至杭州驻跸
作者：弘历
朝代：清
体裁：七言律诗

武林驻节暮春初，物色人情缋绮舒。前度烟容常翳若，今来霁景喜昌如。捍塘久计筹行馆，迎驾欢声接比闾。睹此尊亲弥共切，安能保赤刻忘予。
三月朔日躬祭先农坛
作者：弘历
朝代：清
体裁：五言律诗

于耤将修礼，曰祈预致禋。崇功播百谷，厚德立烝民。松柏笼恒古，坛壝构鼎新。粢盛供上帝，淳濯倍增寅。
三月朔日车驾至杭州驻跸之作
作者：弘历
朝代：清
体裁：七言排律

今春三度茁初蓂，恰值馀杭翠辇停。展义省方钦祖烈，承欢祝嘏奉慈宁。三朝休养繁滋息，万里提封在户庭。览彼就瞻心实切，惭兹怀保德非馨。人文旧地风犹朴，礼乐名邦教易型。明圣湖重瞻圣藻，飞来峰已送来青。昌昌艳裔差无负，濯濯林泉信有灵。即渐风光临上巳，便当觞咏赏兰亭。
三月朔日雨六韵
作者：弘历
朝代：清
体裁：五言排律

晓云垂细霔，或有散开时。过午势将霁，翘空心不怡。那知重霮䨴，遂以落漫瀰。问至五更止，看诚四寸滋。今春虽屡润，此雨实优施。慰即惕生处，秋长敢豫期。
三月望日释奠先师礼成述事
作者：弘历
朝代：清
体裁：七言律诗

为君要事祭为先，中祀躬亲诣欲全。八度兹来八旬逮，奠芹昨过奠萁连。生民未有道垂世，宇宙以来德赞天。六岁一衷幸蒇礼，宫墙临别意拳然。
三河县
作者：弘历
朝代：清
体裁：七言律诗

三河县即五分灾，赈不当加例所该。体贴民情亦同苦，恫瘝予目得亲来。因教格外施恩惠，冀稍沟中救草莱。稽首道旁纷老幼，尔言谢我早惭哉。
三河县
作者：弘历
朝代：清
体裁：古风

近山风转严，当秋树如绮。策渡过三河，马足怯寒水。秉穗堆圃场，老幼趁墟市。稍免冻与饥，忧馀亦生喜。寻思赤县广，安得皆似此。
三清茶
作者：弘历
朝代：清
体裁：古风

梅花色不妖，佛手香且洁。松实味芳腴，三品殊清绝。烹以折脚铛，沃之承筐雪。火候辨鱼蟹，鼎烟迭生灭。越瓯泼仙乳，毡庐适禅悦。五蕴净大半，可悟不可说。馥馥兜罗递，活活云浆澈。偓佺遗可餐，林逋赏时别。懒举赵州案，颇笑玉川谲。寒宵听行漏，古月看悬玦。软饱趁几馀，敲吟兴无竭。
三清茶联句
作者：弘历
朝代：清
体裁：七言排律

三白年前积瑞霙，大收㼚缶小瓶罂。润融沆瀣浑元气，令协昭苏蕴谷精。盈尺兆穰经腊足，依旬布泽共春生。氛消南徼欣频胜，冻解东风利早耕。璐彩阶前滋半湿，银光殿角晃初晴。贮筐皛皛虚还满，入铫飕飕嘿乍鸣。烟袅疏篁知鹤避，风翻静籁讶涛倾。汁猜滴乳漩镕酪，泡类浮圆转沸铛。箸佐齐头燃榾柮，筒添果腹胀彭亨。泉经鸿渐言犹漏，茶录君谟谱最明。汤辨蟹鱼眼巨细，火调文武候均平。卢仝句戒太狂逸，温峤条闻各较评。撷向雨前纤蕊嫩，贡来日下小团轻。头纲郑重开黄帕，新焙芬芳袭翠籯。薰染怕教龙脑杂，护藏忆付豹囊絣。鹧斑隐约凝金缕，雀舌玲珑簇玉莹。珍味云浆宣赐啜，秘瓷峰色拜恩擎。尝希凡骨丹同换，沁许诗脾俗不撄。昨以得辛叨接席，兹还抽乙忝分棚。岁华宴每重华锡，文翰班仍内翰并。略仿陈家成禁体，惟钦虞陛得联情。何须险韵拈尖字，好借甘膏矢正声。湛湛湑宁誇洽醴，愔愔奏自叶吹笙。喜因永昼承三接，庆浃同堂勉再赓。格创长言增石鼎，源探层汉胜金茎。赤文稠叠苞符启，碧碗团圞挹注盈。选色拣香微点缀，配青俪白互交萦。氤氲百和差堪拟，调剂群芳莫与京。不著姜盐区臭味，兼收华实见权衡。素襟相友功资益，高节为邻德表贞。喉齿香生嚼松实，心神春满泛梅英。拈花总在兜罗手，摘叶曾窥舍利睛。两腋风过疑子落，一瓯水浅想枝横。掌中芗郁檀参观，舌本甘回榄解酲。姑射澹邀春晓队，武夷耐结岁寒盟。日暄东岭芽抽坞，雾羃阳坡果坠坪。一口吸时伸指證，只拳分处放毫晶。仙姿禅悦同龛悟，珠魄琳腴并器盛。堪笑羊羔徒骋侈，便矜凤髓未辞伧。洁蠲自尔安虚室，淡泊由来等大羹。斗品宁当誇顾渚，识真谁复别曾坑。惠山炉昔传鼻祖，玉井露今拟属兄。古洗漉尘斟活活，温壶滤滓递丁丁。水曹秘阁纷称谓，待制鸿胪足使令。碾末屑宜筛琐碎，捣膏饼忌杵鏦铮。煮需商象铜生晕，炙用湘筠锦脱绷。脆箬包缄鲜甫缬，茜绫缝裹秀遥呈。任教制度诸家巧，何似调和至味成。制出官窑陶琬琰，范来仙藻绘韶韺。捧持贵甚鸬鹚杓，含咀佳于琥珀饧。漫举都俞及丰豫，非关雪月与冰琼。图书东壁循常例，倡和南薰订雅名。别采寒芳餐讶菊，小添翠粒剖嗤橙。馚馡酿盎甜欺蜜，饾饤堆盘旨陋鲭。浓匪瀹蔬舂芋紫，薄逾泛粥爨桃赪。水符讵遣僧司契，茗战无须酒作兵。先坼也应随霰集，徐烘原未过雷惊。暂调杂粉师倪瓒，妄殿诸泉斥季卿。素瓣朱栾邀伴侣，银枪黛盖解将迎。质全山泽谁云瘦，性合中和了不争。已喜大田麦根护，得教馀泽荈芽烹。侑仍宝笈颁佳迹，授逮瑶笺荷宠荣。功德池边长赞佛，承明庭下幸登瀛。携将天上分甘及，咏到山中小草萌。法喻散花虔顶礼，响催击钵剧经营。吉徵纪数连番捷，轮按排签几叠更。字补六经垂典则，诗赅四始冠元正。文筵趋步惭雕鹄，学海沿洄羡掣鲸。世沐恩波依凤沼，时逢乡味试龙泓。还淳即此觇风气，恶旨因之示法程。偶尔七言托冲澹，亦非一意尚高清。治安均我君臣责，勤政乘时共勖诚。
三生石口号
作者：弘历
朝代：清
体裁：古风

无生一亦无，有生三不止。笑彼牛背人，其实未了此。
三秋时序万宝告成命驾出口巡狩遵祖制也经过州县百姓扶老携幼欢呼夹路闾阎之间户有盖藏场多柄穗深惬朕志爰下诏蠲免田租以示嘉惠元元之意
作者：弘历
朝代：清
体裁：五言排律

武备由来重，时巡意更深。当秋排法驾，预日足甘霖。旭耀旌旗影，风传鼓角音。停銮问农事，献曝见民心。户有仓箱积，人多乐豫吟。舆情犹似昔，祖德到于今。解泽心无吝，绍庭志倍钦。兹行当黾勉，讵止为从禽。
三箭山
作者：弘历
朝代：清
体裁：五言律诗

弧矢传家法，殷勤敢不遵。山传三箭迹，诗隔廿年春。集凤穿鹄屡，木兰射鹿甡。今均不如昔，惭愧祗增频。
三箭山三叠旧作韵
作者：弘历
朝代：清
体裁：七言律诗

西巡事事缅前闻，三箭钦超射者群。自是圣踪熟六艺，永垂家法示千军。驻骢旷野率七萃，连射崇崖越几分。笑彼御碑留北魏，鸿名恒共岭头云。
三箭山叠旧作韵
作者：弘历
朝代：清
体裁：七言律诗

诘戎懿训夙聪闻，亲仰神弧颔顾群。圣迹重兹溯三箭，天威久已伏诸军。依然路侧琼崖矗，想像峰巅鹗羽分。此日继绳惟已责，瞠乎总觉望如云。
三箭山四叠旧作韵
作者：弘历
朝代：清
体裁：七言律诗

晋巡诸事谨尊闻，策骑示他七萃群。幸尔康强仍一已，况方挞伐启三军。神威永共巍峰迥，我武行看荒徼分。臂病自惭罢弧矢，空教翘首望春云。
三箭山我皇祖经此三箭连逾峰巅因以得名丙寅秋过之曾成近体重瞻圣迹再赓前章
作者：弘历
朝代：清
体裁：七言律诗

山名三箭志曾闻，㠎嶪孤峰迥绝群。忆昔乌号发连矢，至今雀跃服千军。初来西狩秋方杪，重度东风春欲分。我亦弯弧思继武，惟殷仰止恧瞻云。
三箭山龙泉关侧崇崖竦峙康熙二十二年我圣祖经此勒马而射连飞三矢直逾岩顶居民遂呼其处为三箭山经过其下仰维扬之烈迹切如在之溯思不愧无文因成有述
作者：弘历
朝代：清
体裁：七言律诗

柔弓长箭夙曾闻，拔萃多能圣出群。神武真堪轶贞观，天山那更数将军。从容望月乌号引，想像秋风赤羽分。几度停鞭层巘侧，当年威烈尚凌云。
三诏洞
作者：弘历
朝代：清
体裁：五言律诗

三诏抗怀却，千秋潜德光。董经曾不顾，滕六讵能殃。隐也真仙耳，山高江水长。至今洞口石，尚是煮馀粮。
三诏洞
作者：弘历
朝代：清
体裁：七言绝句

衡泌栖迟风尚清，蜗庐焚后一身轻。千秋洞口传三诏，遁世微嫌未遁名。
三贤堂三叠高启韵
作者：弘历
朝代：清
体裁：古风

李迪昔摛词，于苏颂三贤。后来有高启，五字继芳传。在苏斯言苏，能无赓韵连。栎阳以疾辞，姑胥以疾痊。焚香扫地坐，顾刘同登仙。自杭分司苏，一水下碧川。出污而不染，有如濯清莲。梦得号二王，挟邪势利牵。治郡乃课最，颇称救晚年。至今留堂名，名亦如云烟。读史能几人，几复知媸妍。即境考遗迹，亦足芗文筵。善善欲其长，弃短吟斯篇。
三贤堂再叠高启韵
作者：弘历
朝代：清
体裁：古风

唐岂无循吏，于苏称三贤。韦白及梦得，有似召杜传。日计虽不足，月计有馀连。常遗去后思，思以民瘠痊。至今留堂名，把臂同登仙。疑当胜瀛洲，文学遨溪川。我欲寻旧迹，有如玉井莲。可望不可见，睪古徒情牵。重建亦早毁，空纪绍兴年。葺脩讵久坚，不如付荆烟。然弗毁者存，可知媸与妍。再叠青邱韵，摛藻翰墨筵。勖哉良有司，视此旌淑篇。
三贤堂四叠高启韵
作者：弘历
朝代：清
体裁：古风

高启本苏人，曾已咏乡贤。兹乃举名宦，别以三人传。韦白吾无间，却怪以刘连。窦群劾乱政，是疵那可痊。挟邪称二王，引党似登仙。岂如韦与白，政暇游山川。如冈之有松，如溪之有莲。淡然视功名，弗以利禄牵。徒因善裴度，奏记元和年。入为主客郎，元都叹云烟。辨解自为文，盖媸难为妍。三高信卓乎，本地扬翰筵。惜哉上梁文，取祸仍词篇。
三贤堂用高启韵
作者：弘历
朝代：清
体裁：古风

宣帝昔言治，惟二千石贤。承上而接下，有惠赖布传。唐时循吏传，非不累牍连。于苏以三称，能起民瘼痊。京兆性高洁，五字如神仙。乐天不治治，鸢飞鱼跃川。梦得课政最，笑傲华峰莲。三贤率同辙，岂因簿书牵。季迪作诗颂，亦可观其年。今复数百载，望之若云烟。长吏何日无，艰哉别媸妍。日计与月计，汉诏披书筵。睪然兴遐思，遂以赓其篇。
三题文园狮子林十六景 其一 狮子林
作者：弘历
朝代：清
体裁：七言绝句

狮园咫尺狮林远，中则御园此曰文。三隔三年成九岁，如驹隙影太殷勤。
三题文园狮子林十六景 其七 磴道
作者：弘历
朝代：清
体裁：七言绝句

塞山平率驰马易，磴道曲斯躩步艰。平易曲艰原至理，谓人何不忖其间。
三题文园狮子林十六景 其三 假山
作者：弘历
朝代：清
体裁：七言绝句

初称瓒复后称贲，假象于斯亦肖之。彼二人胥名利客，高僧维则却何为。
三题文园狮子林十六景 其九 清淑斋
作者：弘历
朝代：清
体裁：七言绝句

清而弗淑失乎寂，淑而匪清实近华。斟酌浓纤作斋额，可为佳格赠诗家。
三题文园狮子林十六景 其二 虹桥
作者：弘历
朝代：清
体裁：七言绝句

徐家名合不期同，饮练兼符飞者虹。设谓俯流武列水，济之文更两资中。
三题文园狮子林十六景 其五 清閟阁
作者：弘历
朝代：清
体裁：七言绝句

漫称维则及如海，清閟终当属老迂。却笑其中藏画者，真成执象岂然乎。
三题文园狮子林十六景 其八 占峰亭
作者：弘历
朝代：清
体裁：七言绝句

假山之上真亭在，真假分明孰得更。却是巍然翼然者，不知占亦不知名。
三题文园狮子林十六景 其六 藤架
作者：弘历
朝代：清
体裁：七言绝句

缀景架藤不可无，十来九一见花敷。似兹种植何为也，笑好名人视此乎。
三题文园狮子林十六景 其十 小香幢
作者：弘历
朝代：清
体裁：七言绝句

狮林禅窟建南江，问汝心降乎未降。此偶肖名非肖实，山山树树总香幢。
三题文园狮子林十六景 其十一 探真书屋
作者：弘历
朝代：清
体裁：七言绝句

年年如是山庄驻，矻矻常思祖迹遵。何暇探寻书史富，爱民一念是真传。
三题文园狮子林十六景 其十三 画舫
作者：弘历
朝代：清
体裁：七言绝句

塞川流易难为蓄，此蓄清波数里馀。舫进波平含动静，乃成活画米相如。
三题文园狮子林十六景 其十二 延景楼
作者：弘历
朝代：清
体裁：七言绝句

景固天成无尽藏，楼由人起有招延。偶然拾级却生愧，何不用之于渴贤。
三题文园狮子林十六景 其十五 横碧轩
作者：弘历
朝代：清
体裁：七言绝句

一碧流溪窗里横，弗言照也秪言平。因之悟得为君理，何必其间用太明。
三题文园狮子林十六景 其十六 水门
作者：弘历
朝代：清
体裁：七言绝句

架水为门弗设版，往来舟楫任其然。九春秋里消三叠，亦厌吟多逮笔捐。
三题文园狮子林十六景 其十四 云林石室
作者：弘历
朝代：清
体裁：七言绝句

林因云幻低成迥，室以石围静且深。忽忆田盘驻春季，此之石室彼云林。
三题文园狮子林十六景 其四 纳景堂
作者：弘历
朝代：清
体裁：七言绝句

堂无纳意而言纳，景有迁时那驻迁。即此叠三成九者，一弹指顷幻诚然。
三题泉林行宫八景 其一 近圣居
作者：弘历
朝代：清
体裁：七言绝句

近圣人居若此甚，然而无有则亦无。子舆斯语俟神会，会者依稀程与朱。
三题泉林行宫八景 其七 古荫堂
作者：弘历
朝代：清
体裁：七言绝句

杞树轮囷巧覆墀，春来重见出尘姿。乔柯为问何年发，性善曾箴告子时。
三题泉林行宫八景 其三 镜澜榭
作者：弘历
朝代：清
体裁：七言绝句

自露妍媸不示形，回塘流动复潆渟。何须博古图中考，此是轩辕一片青。
三题泉林行宫八景 其二 在川处
作者：弘历
朝代：清
体裁：七言绝句

泛海犹然来往续，印心何异镜开奁。千秋川上徘徊者，谁解宣尼道体拈。
三题泉林行宫八景 其五 九曲彴
作者：弘历
朝代：清
体裁：七言绝句

山下出泉成野河，板桥接岸往来过。底须九曲拟仙境，乐事由来名教多。
三题泉林行宫八景 其八 红雨亭
作者：弘历
朝代：清
体裁：七言绝句

春晓绯枝苞尚含，䟎程巡跸指江南。漫言佳景成孤负，看到霏霏转不堪。
三题泉林行宫八景 其六 柳烟坡
作者：弘历
朝代：清
体裁：七言绝句

大戴礼诠正月候，协时近可验长条。若为画笔能传照，烟意惟看此处饶。
三题泉林行宫八景 其四 横云馆
作者：弘历
朝代：清
体裁：七言绝句

陪尾何曾高百丈，地灵亦自解生云。凭轩不惜藏山色，却为春郊作雨欣。
三题莲池书院十二景 其一 春午坡
作者：弘历
朝代：清
体裁：七言绝句

葄史枕经正务宜，馀閒亦弗碍拈诗。司空廿四品言尽，视此春晴日午时。
三题莲池书院十二景 其七 蕊幢精舍
作者：弘历
朝代：清
体裁：七言绝句

缀景当年祗欲佳，蕊幢不合近书斋。新安设讲道学辈，无论假真一例排。
三题莲池书院十二景 其三 花南研北草堂
作者：弘历
朝代：清
体裁：七言绝句

会心每以花南值，得句还于研北酬。灯右观书新著句，研京者亦知此不。
三题莲池书院十二景 其九 绎堂
作者：弘历
朝代：清
体裁：七言绝句

射义分明绎义陈，昔年亦此试躬亲。当前弧矢原仍备，即目翻增愧是真。
三题莲池书院十二景 其二 万卷楼
作者：弘历
朝代：清
体裁：七言绝句

楼头富胜邺侯罗，可识在精弗在多。试问读穷万卷者，当前一句要为何。
三题莲池书院十二景 其五 宛虹桥
作者：弘历
朝代：清
体裁：七言绝句

长桥湖上飞虹似，多士往来俯碧沦。数典司空如有意，空文应戒效梁陈。
三题莲池书院十二景 其八 藻泳楼
作者：弘历
朝代：清
体裁：七言绝句

溪楼临水俯清漪，水底依然绿藻披。游泳文鳞自知乐，问拈毫者可同斯。
三题莲池书院十二景 其六 鹤柴
作者：弘历
朝代：清
体裁：七言绝句

稻粱偶饱柴中身，放任高飞定若人。相顾堂中读书者，林乎张也想非伦。
三题莲池书院十二景 其十 寒绿轩
作者：弘历
朝代：清
体裁：七言绝句

绿径披云虽觉曲，虚轩悬月却成宽。后凋应识同松者，祗为棱棱耐得寒。
三题莲池书院十二景 其十一 篇留洞
作者：弘历
朝代：清
体裁：七言绝句

叠起假山嵚且岑，嵚岑下委洞幽深。三番于此留篇矣，祗是渴贤一片心。
三题莲池书院十二景 其十二 含沧亭
作者：弘历
朝代：清
体裁：七言绝句

含沧亭似肖姑苏，使命停车亦不殊。前岁亭中曾有咏，学优则仕岂殊途。
三题莲池书院十二景 其四 高芬阁
作者：弘历
朝代：清
体裁：七言绝句

餍饫于斯优以游，无妨书院有重楼。高芬设引济阴喻，应在其人公正求。
三高祠
作者：弘历
朝代：清
体裁：七言绝句

碑记今观范成大，画图昔咏李公麟。三吴共仰三高节，避世常为住世人。
三高祠
作者：弘历
朝代：清
体裁：七言绝句

避祸何曾忘货殖，思莼真是见几图。天随不赴蒲轮召，一例三高安勉殊。
上丁释奠后临新建辟雍讲学得近体四首·其一
作者：弘历
朝代：清
体裁：七言律诗

国学由来教化先，北京建五百馀年。空传中统庙修矣，独惜辟雍典阙然。酌古准今图以创，穿池引井璧成圆。崇儒重道心虽亹，惧亦在兹记语宣。
上丁释奠后临新建辟雍讲学得近体四首·其三
作者：弘历
朝代：清
体裁：七言律诗

三五昔经著说详，谓他杜撰失荒唐。祇宜养老示恩渥，难并临雍赞礼煌。韩愈不甘弟子列，蔡新或备伯兄行。虑其惊惧谢无当，王导称曾喻太阳。
上丁释奠后临新建辟雍讲学得近体四首·其二
作者：弘历
朝代：清
体裁：七言律诗

放勋巍荡未言学，教胄命夔始有虞。夏序殷宗因递述，文丰武镐岂相殊。桥圜莫作徒观者，廷献应为有用儒。却忆永平称亿万，虽云善善略邻诬。
上丁释奠后临新建辟雍讲学得近体四首·其四
作者：弘历
朝代：清
体裁：七言律诗

祭毋欲数上丁逢，释奠礼成临辟雍。举事率因待时节，化民宁渠在仪容。五伦知止须勤勖，一已自强切戒慵。文质彬彬众和乐，重熙茂对志滋恭。
上丁释奠孔子并落成国学·其一
作者：弘历
朝代：清
体裁：七言律诗

国学维新逮落成，躬承丁祭致寅精。经纶万古归陶冶，道德千秋示典程。祇觉行难增以愧，未能言赞出乎诚。两朝题额奎章焕，心法由来治法并。
上丁释奠孔子并落成国学·其二
作者：弘历
朝代：清
体裁：七言律诗

子曰三年必有成，虞传惟一与惟精。益滋宵旰寸心恧，敢诩治安百世程。周鼎载陈古如式，春芹敬奠洁为诚。试看陪礼来东鲁，教泽帡幪奕叶并。
上下江巡抚各报收成分数诗以志事
作者：弘历
朝代：清
体裁：七言律诗

两江各报收成数，上乃七分下九分。近北因教潦水被，远南欣得稔秋闻。界邻幸可通融济，转壑实无饥馑纷。仍恐向隅有独叹，缓徵谕吏抚绥勤。
上伏日作
作者：弘历
朝代：清
体裁：七言绝句

伏日三旬或四旬，其长其短不能均。三庚初值晴和日，幸协农占慰倍寅。
上元于赵北口行宫同扈跸儒臣咏冰嬉联句
作者：弘历
朝代：清
体裁：七言排律

上元灯火岁常新，渚馆冰嬉倍可人。恒奉慈娱千万载，试赓法从两三臣。双盘纪胜才联鼎，太液摛词早镂珉。首顿广阳偕燕衎，隔宵涿鹿普訢訚。紫泉迎旭罗朝馔，芳甸凝膏润宿畇。沼籞剪茨临爽垲，沙堤环枑倚崇闉。缕金待暖将拖柳，泛玉流凘未点蘋。廿五淀围回雁泊，十三桥次宛虹驯。西舂返照明银烛，东壁腾辉灿玉津。较量前番正嘉夜，探寻此地足熙春。鄚瀛景物分明赏，吴越讴谣次第询。近水香花瞻翠辇，展风蠲复贲丹纶。紫姑竞赛田蚕盛，泰壹丛祠膏粥频。宴启传柑随豹尾，歌同依藻叠鱼鳞。连鳌彩蹑仙舻亘，翔凤苞扶宝阁循。兰溆汎觞先禊洛，茅檐观酺恰吹豳。江南消息侵寻递，赵北烟花郑重陈。况有于思随跸路，便教倒刺藉文茵。听催节鼓轰雷捷，看上悬橦掣电神。猱挂月崖轻掉臂，鹞翻云塔稳盘身。招摇称手长竿拓，彳亍承趺寸橛纫。斗罢老羱羔解跪，抛残巨卵弹能匀。传声赐镪欢泥首，对队擎杯暖沁唇。积素似盐堆继腊，新阴如幄捲当晨。冰含雪色炬千树，雪映冰光魄一轮。铺得琉璃为世界，集来鹓鹭俨朋宾。奁规皎洁圆灵镜，壶削晶莹方峤珍。百戏蹴花澄㬅衍，九华结字澈�沦。菱舟刺冻疑移屿，莲座烘寒忽插旻。灞岸诗情行得得，辋川画本想粼粼。从知黍谷回春是，比似榑桑不夜真。回忆六街看最好，每怀一盏对犹贫。长筵列坐宣回长，曲岸骈观乐土民。平步星桥连贝阙，纵眸云陇覆璚尘。鱼惊启蛰潜还陟，鸿识随阳渐复遵。衔烛荧荧周溟裔，然犀爚爚洞矶滨。篆焚甲煎逾安息，灯窣流苏夺大秦。绕浒蚖脂纷匼匝，分棚兰燄矗嶙峋。霞标瞥起阳凌冶，月地徐融冱縠皴。燕国新词惭授简，鲁山雅曲愿书绅。远村渔火依微辨，近渚龙檠左右巡。顷刻金莲开万朵，参差宝络缀双银。襄城赤帜搴中夕，封氏花幡验半旬。野老堵墙咸色喜，内官立仗不心瞋。祥过卜茧餐餈饵，采胜扪钉睹宿辰。编户献芹行庆洽，守臣负弩祝釐申。红跗分窖归蒸蔚，碧剡同畴出坱垠。清景当头延燕赏，阳和有脚戴鸿钧。底誇继昼且经月，要欲同欢并示仁。惠远行时难槩置，繄予本意在还淳。
上元前一日宴哈萨克波罗特汗陪臣阿克台里克及卓尔齐即席成什
作者：弘历
朝代：清
体裁：七言律诗

波罗特兹驰使伻，继汗请命觐都京。底须更置示威重，便可允行奖恪诚。卓尔齐尤习国礼，理藩院引贺新正。厚恩丰宴颁嘉节，柔远旁通万里情。
上元前一日宴外藩
作者：弘历
朝代：清
体裁：五言排律

广筵延列辟，綵燄庆牺年。共道试灯会，谁歌湛露篇。迎娥鳌赑屃，铺砌玉新鲜。乐彼嘉言言，惩伊甲煎煎。象占三接晋，位应五飞乾。内外连堂陛，勤思继治权。
上元前一日宴外藩王公
作者：弘历
朝代：清
体裁：五言排律

试灯酬令节，锡爵宴嘉宾。玉树花辉夕，琼枝火迫春。乍攒星作阁，浑以雪为银。柳眼将青放，梅腰半粉皴。三巡歌湛露，午夜糁珠尘。熻烁鳌峰驾，蹁跹鹭羽振。混同思祖德，燕乐拟家人。共庆丰年瑞，应知大造仁。
上元前一日宴宗室王公
作者：弘历
朝代：清
体裁：七言律诗

玉轮迎望汉边明，蓂叶刚抽十四茎。粉荔开筵韶景稚，霜柑传节庆霄晴。楼前雨露辉华萼，天上笙歌绕碧城。欢洽更传行苇什，同堂常陋砺山盟。
上元前一日家宴亲藩及曾元叠去岁丙辰诗韵
作者：弘历
朝代：清
体裁：七言律诗

昨岁即应罢节吟，不能即罢更吟今。康强身体天锡眷，时序觥觞子奉斟。镫火略嫌日滋甚，惕乾敢改岁增忱。惟兹苗定邪歼未，凶首依然正待擒。
上元前一日家宴亲藩及曾元成句
作者：弘历
朝代：清
体裁：七言律诗

归政应教简咏吟，节前宗宴恰逢今。绮茵已自君臣辨，福酒钦惟父子斟。授玺以来诸事顺，观镫益励寸衷忱。昨虽复阅擒凶信，凶首伫闻指日擒。
上元前一日家宴近支宗室及孙曾辈即席成句
作者：弘历
朝代：清
体裁：七言律诗

天潢繁衍逮千多，支近节前家宴和。晴烘苇筵连座暖，雪凝玉树喜庭罗。顾无长岁过于我，剩有七年且待他。已看曾孙厕席末，元孙预列酉春睋。
上元前一日小宴亲藩
作者：弘历
朝代：清
体裁：七言律诗

派演天潢数万千，跻堂抡近庆韶年。澹华去侈心恒念，遇节行时情亦联。酒止一巡还戒湎，乐惟两阕特捐妍。玉轮好是逮几望，秒黍宁须惜未圆。
上元前一日小宴亲藩作
作者：弘历
朝代：清
体裁：七言律诗

好乐无荒古训留，春堂绮宴节聊酬。不堪白雪希弥野，况值红旗盼递邮。共喜珠柑传座上，且迟火树照墀头。踏歌懒咏燕公句，那是当年花萼楼。
上元前一日小宴宗藩及诸孙曾
作者：弘历
朝代：清
体裁：七言律诗

昨经千叟柏梁联，例用今朝祖宴传。先节亲亲宜此日，于时语语视常年。座间帝系欣看奕，编展书房待预元。抚序允应增慰庆，却因望雪意怦然。
上元前一日小宴宗藩及诸孙曾元用乙巳年韵
作者：弘历
朝代：清
体裁：七言律诗

到园已是挂灯联，节宴苇行柑例传。讵幸七言成昔日，竟符五代庆今年。宗枝繁以承诸祖，世代增惟叨上元。顾鲜长年肆筵者，躬黄耇矣笑何然。
上元前一日曲宴宗亲
作者：弘历
朝代：清
体裁：七言律诗

好是玉轮几逮圆，近支曲宴例依前。继正合有绮筵肆，卜昼宁须宝炬燃。虽此需云同庆节，独思春雪重培田。五年弟宅阅三世，戚戚牵情一怃然。
上元前一日曲宴近亲王等即席得句
作者：弘历
朝代：清
体裁：七言律诗

曲宴园庭例近亲，殊恩许厕懿藩臣。诸孙有子成双庆，介弟同庚亦六旬。列坐雅当笑语洽，多仪底用礼文彬。如云即景宜道古，张说诗佳首句陈。
上元前一日雪
作者：弘历
朝代：清
体裁：七言律诗

腊雪将消春雪宜，三农望岁喜应知。麦针簇簇皆垂玉，柳絮飘飘半挂丝。色借金鳌增夭矫，光凝银蒜正迷离。无妨似幕同云布，况是冰轮未满时。
上元前二日万寿山赐亲藩及诸回部宴诗以纪事
作者：弘历
朝代：清
体裁：七言律诗

万寿山光隔岁看，初韶行庆驻鸣銮。朱琴仪凤调伶史，翠釜供羊出大官。诗孰蔡襄咏嘉祐，节同景德宴蒲端。何期戎索兹开拓，敬保金瓯永乂安。
上元前二日锡宴外藩即席得句
作者：弘历
朝代：清
体裁：七言律诗

仰流鳞集贺元正，锡宴欣逢雪后晴。大幕穹窿庆云拥，西山迤逦玉屏横。鐻鍝君长旧臣列，㲥毦衣冠侍子伻。正是远来近悦候，恰教南顾缱遐情。
上元前夕
作者：弘历
朝代：清
体裁：七言律诗

让月鱼云朗庆霄，太平灯节九瀛朝。恒春树拥三山近，不夜花开万朵饶。疑有仙人来贝阙，又听乐府按云韶。冰轮遮莫分毫欠，禁弛金吾第一宵。
上元前夕侍皇太后宴作
作者：弘历
朝代：清
体裁：七言律诗

未放西楼火树枝，试镫曲宴奉慈嬉。轻阴欲让将团魄，小部都呈祝嘏辞。饤饾芳陈百岁枣，云霞辉灿九华芝。依依爱月春宵永，正是千金一刻时。
上元前夕奉皇太后观镫火
作者：弘历
朝代：清
体裁：七言律诗

七番节夕始今夕，至养无文亦备文。元祐张镫率成例，开元听政尚惟勤。西楼又喜观金炬，东壁先升碾碧旻。庆益繁滋年益茂，永承任膝永欣欣。
上元前夕宴中得句
作者：弘历
朝代：清
体裁：七言律诗

元宵前夕家庭宴，仰沐天庥岁举行。长幼金阶欣有序，芝兰玉树益增荣。几多愿老还悲老，夙致閒评肯蹈评。奢望来孙见跻九，九龄载锡巳峥嵘。
上元前夕家宴宗亲即席成什
作者：弘历
朝代：清
体裁：七言律诗

奉时行庆例应循，具尔节前集懿亲。有事罢筵倏三载，无端开宴又联春。今今昔昔能弗忆，语语言言且自申。傍晚同云复弥布，其霏甘雪望仍频。
上元前夕小宴亲藩
作者：弘历
朝代：清
体裁：七言律诗

九经要义在亲亲，韶节华筵讵曰频。一脉可能忘戚戚，百昌方此对訚訚。月几望候足占吉，镫值春宵例倍新。携赐归披蟾影朗，肩舆还入凤城闉。
上元前夕小宴亲藩即席得句
作者：弘历
朝代：清
体裁：七言律诗

将圆麝月丽璇霄，曲宴欣开近戚招。绵瓞本支昌奕祀，舒蓂二七应今朝。赫戏鳌驾千枝灿，翕绎鸾簧六律调。此是家庭非殿陛，欢情合较礼文饶。
上元前夕小宴亲藩有作
作者：弘历
朝代：清
体裁：七言律诗

庆节行时沿旧典，今年颇觉弗相应。仍看屏翰嘉筵集，难屏笙歌初祉承。大地回春福如海，层楼挂月玉为绳。无端懒听埙篪奏，乐以忘情故未能。
上元前夕小宴宗亲
作者：弘历
朝代：清
体裁：七言律诗

新正庆讶景禧骈，家宴例于嘉夜前。尚忆蓼莪如昨日，未歌行苇阅三年。亦知长此安穷尔，其奈对兹犹黯然。勉吾与民同乐节，试听乐奏角招弦。
上元前夕小宴宗亲
作者：弘历
朝代：清
体裁：七言律诗

瓞绵万祀受天庆，前夕元宵例有常。虽喜升堂多晚辈，顾怀侑爵少尊行。舞陈偃武兵戈洗，歌遇兴贤奎壁光。远宇春云复轻布，继霏六出愿徵穰。
上元前夕小宴宗亲即席得句
作者：弘历
朝代：清
体裁：七言律诗

祈谷还临节前夕，例当曲宴叙家庭。团圞轮欠三五月，次第叶舒十四蓂。子侄行增欣玉树，埙篪声减叹晨星。新年言吉馀应置，幼睦长尊其静听。
上元前夕小宴宗藩
作者：弘历
朝代：清
体裁：七言律诗

熙春三接荅韶年，家法都城列邸便。舆去何须咏菽采，源来恰喜值柑传。祥霙点作庭柯蘤，瑞雾喷成榻鼎烟。百世宗支正昌炽，举头如月上元前。
上元前夕小宴近亲王等即席成什
作者：弘历
朝代：清
体裁：七言律诗

昨甫乾清大宴开，传柑例引节前陪。佳时宁可以空遇，渥泽原应自近推。却喜春霖融玉律，底须圆月映金杯。从来卜昼弗卜夜，敢拟铜壶漏莫催。
上元前夕恭侍皇太后观灯
作者：弘历
朝代：清
体裁：七言律诗

桂魄将圆尚未圆，承欢伊始节宵前。惟欣位得禄兼得，端识福绵寿益绵。糺缦云中扶玉辇，煜煌火里看金莲。数当行乐箕畴九，祗惜丁丁漏数传。
上元前夕恭奉皇太后观灯火
作者：弘历
朝代：清
体裁：七言律诗

一年节物一年新，稠叠欣增寿算频。西苑琼楼又拾级，东华宝月欲圆轮。广场百戏林离奏，綵炬千枝不夜陈。对景慈颜信可乐，屡绥丰后太平春。
上元前夕曲宴外藩
作者：弘历
朝代：清
体裁：五言排律

仙蓂将满叶，御柳渐生稊。宴乐嘉宾集，威仪汉典齐。鱼云依晚散，麝月傍河低。贝阙分明路，丹台咫尺梯。先春辉万卉，未夏曳千霓。驭远垂家法，绳承敢敬稽。
上元前夕曲宴宗亲
作者：弘历
朝代：清
体裁：七言律诗

上元前夕典宜仍，瓜瓞绵绵百世徵。和气一堂共听乐，丽华千树待燃镫。相于且慢颂清宴，切已惟殷勉继绳。璆玉和阗琢成器，以供节宴或犹应。
上元前夕曲宴宗亲
作者：弘历
朝代：清
体裁：七言律诗

传柑家庆岂宾筵，恺悌还居礼乐先。授几恰当人日倍，张灯合是节宵前。漫言宝月藏澄宇，共喜祥霙遍甫田。行苇南山同赋什，春音端在徵招弦。
上元前夕曲宴宗亲
作者：弘历
朝代：清
体裁：七言律诗

十分团魄九分探，畅好韶年恰未酣。周雅正宜咏行苇，宋诗那更数传柑。共听阶下仪鸾翕，待看楼西火凤毵。虽是欢言荅节令，大都要义祝田蚕。
上元前夕曲宴宗亲即席得句
作者：弘历
朝代：清
体裁：七言律诗

蓂叶刚看十四开，灯筵先节懿亲陪。庆沾白雪腊春继，祇盼红旗旦晚来。齿序即为教孝悌，酒行岂是醉樽罍。铺笺仍令胥赓韵，验学还因示体裁。
上元前夕曲宴宗亲纪事
作者：弘历
朝代：清
体裁：七言律诗

帝室韶年敦叙宜，笙歌酒醴荅昌时。内安外靖均天泽，授几肆筵申燕私。却笑酎金联璯弁，恰歌行苇灿棠枝。西楼灯火须留看，百技新增叶尔奇。
上元前夕曲宴宗藩即席得句
作者：弘历
朝代：清
体裁：七言律诗

碧落冰蟾欲满轮，九经要义曰亲亲。奉时绮席歌行苇，戴泽华楼看积银。先兆谩须称大有，后庭适可叙家人。皇清亿万斯年业，永笃天禧睦懿伦。
上元前夕行营观烟火即事
作者：弘历
朝代：清
体裁：七言律诗

火戏行营却异常，灯前随分赏韶芳。烟村中有丰年景，碧落边仍古月光。漫集梨园陈法曲，试凭棐几咏新章。田蚕照处农祥应，也胜楼头甲煎香。
上元前夕观灯火
作者：弘历
朝代：清
体裁：七言律诗

翠䍐行春驻紫泉，庆霄恰值上元前。逢迎节物春郊外，绞缚烟花冻浦边。玉叶犹铺千顷素，银蟾祇欠一分圆。明朝赵北临嘉夜，月映冰嬉应倍妍。
上元前夕赵北口行宫侍皇太后观灯火即席得句
作者：弘历
朝代：清
体裁：七言律诗

晚来风定紫澜收，预夕承欢乐事稠。座里同欣上元节，渚边亦有庆霄楼。垂虹百道连冰朗，结燄千葩映雪留。箭影飞空数无万，作朋慈寿祝添筹。
上元前日宴近支宗室及子孙辈有感而作
作者：弘历
朝代：清
体裁：七言律诗

熙朝庆节未宜孤，始自亲亲和以愉。可识平章建皇极，要惟敦叙握神枢。一元虽有待长彼，同行不无都少吾。叔辈斯今不可见，欣然那胜戚然乎。
上元前日小宴宗室
作者：弘历
朝代：清
体裁：五言律诗

宗室新春宴，例当先上元。顾瞻同齿鲜，今昔一心存。五代螽斯衍，本支瓜瓞繁。十年非甚远，尚冀见来孙。
上元前日小宴廷臣·其一
作者：弘历
朝代：清
体裁：七言律诗

风物新春渐袅怡，蟾光迎望印晴池。重茵列座聊酬节，江研宣毫正及时。爵不言三一巡足，宴恒居后预开宜。词臣底识偏荣幸，绮席频叨为解诗。
上元前日小宴廷臣·其二
作者：弘历
朝代：清
体裁：七言律诗

花云藕树綵飘萧，节景仙园日报韶。酺宴昔曾闻庆历，赓歌兹盖法神尧。摛词早见七言就，献颂休称六幕调。同有殷心希雪泽，可能快意赏星桥。
上元前日小宴王公以及曾元即席成咏
作者：弘历
朝代：清
体裁：七言律诗

灵台置望当十七，满欠冰轮半过钩。千古元宵原不易，今朝先节例应酬。百龄漫拟林春泽，一体早忧司马牛。寄语长年休自诩，天伦同老率难求。
上元前日小宴王公及曾元成句
作者：弘历
朝代：清
体裁：七言律诗

元正十五上元覃，置望灵台依律谈。例以节前咏行苇，遂于昼卜俾传柑。晴和风日虽云幸，优渥云膏却久含。曰盼曰欣难措意，虔祈恩雪早霏甘。
上元前日小宴近亲即事成什
作者：弘历
朝代：清
体裁：七言律诗

例以节前宴近亲，箕畴所重叙彝伦。治平莫不出于此，章协由来在本身。虔奉三无敢曰豫，抚临九有益增寅。便宜今岁称觞者，泛胜占馀色积银。
上元前日赐宴亲藩
作者：弘历
朝代：清
体裁：七言律诗

燕贴春屏灯缀檐，宫中行乐懿亲佥。传柑宴里歌行苇，月满宵前庆雪沾。亦有埙篪情莫远，率非堂陛礼何嫌。芳辰讵是徒追赏，麟趾周官万国瞻。
上元前日近支家宴得句
作者：弘历
朝代：清
体裁：七言律诗

近支例以节前宴，耄弗见兄惟见昆。既喜彬彬更济济，于时语语复言言。笙歌昼用宣行苇，灯火夕当示外藩。载锡欣看十龄壮，心希六岁抱来孙。
上元前赐宴外藩即席成什
作者：弘历
朝代：清
体裁：七言律诗

穹窿黄幕宝灯垂，锡宴诸藩取习知。广席遍巡金凿落，遥山犹积玉参差。行时阳气资生始，施惠需云受福宜。物象人情胥浃洽，际兹惟益励勤寅。
上元即景灯词八首·其一
作者：弘历
朝代：清
体裁：七言绝句

佳节从来说上元，上元是处景滋繁。银花火树连村列，便觉风和景物暄。
上元即景灯词八首·其七
作者：弘历
朝代：清
体裁：七言绝句

少海风微定绮澜，恒春花发万枝攒。明朝赵北陈冰戏，更步星桥达广寒。
上元即景灯词八首·其三
作者：弘历
朝代：清
体裁：七言绝句

旌门谯报且徘徊，玉漏铜壶底虑催。此夜烟花异田火，扶携老幼许观来。
上元即景灯词八首·其二
作者：弘历
朝代：清
体裁：七言绝句

初月团圞夜最嘉，郊原浓叠赤城霞。省方即景同民乐，中外熙和共一家。
上元即景灯词八首·其五
作者：弘历
朝代：清
体裁：七言绝句

鸾翔鹤舞势毰毸，星月光中雪色皑。归帐成诗诸内翰，何如张说看灯回。
上元即景灯词八首·其八
作者：弘历
朝代：清
体裁：七言绝句

百道垂虹夜未央，双葩结燄庆年芳。侍臣底识予心喜，只有忧勤与日长。
上元即景灯词八首·其六
作者：弘历
朝代：清
体裁：七言绝句

火蛾玉蕊偷春艳，青女紫姑尽俗传。说与亲民二千石，由来事事重农田。
上元即景灯词八首·其四
作者：弘历
朝代：清
体裁：七言绝句

点缀休称野意陈，茅檐忱悃总能申。灯前咨尔旬宣列，蒙正嘉言莫忘贫。
上元后一日作
作者：弘历
朝代：清
体裁：七言律诗

三五昨方度上元，今宵灯火罢西园。虽云弗记春秋例，合凛修刑管子言。摘句亦惟责在已，观书应识静胜喧。远村犹听飞鸣爆，不下庶人礼意存。
上元后一日叠去岁小宴廷臣诗韵·其一
作者：弘历
朝代：清
体裁：七言律诗

保障由来胜茧丝，任人偾事愧难怡。捷音切盼达军报，翼节那能快赋诗。咨尔簪缨委佩者，体予焦旰愤宵时。今朝小宴权教罢，意弗纾兼惭执规。
上元后一日叠去岁小宴廷臣诗韵·其二
作者：弘历
朝代：清
体裁：七言律诗

洗巢执属连称胜，惟是内山遁首囚。未可网三施博爱，竟当芥一净遗忧。安民和众详画策，德道礼齐多恧羞。七字两章讵容阙，拈毫聊付壁间留。
上元后一日家宴王公及曾元成句
作者：弘历
朝代：清
体裁：七言律诗

节前节后宴相移，移宴之惭我自知。调燮无能轃以当，高明有象示诚宜。亦惟乾惕筹实政，敢复支吾事饰辞。勤倦来年诸务简，传柑行苇付儿为。
上元后一日小宴廷臣
作者：弘历
朝代：清
体裁：五言排律

在簴鸣韶乐，盈庭启令筵。春临寒尚峭，望过月犹圆。玉宇三霄近，珠宫五桂连。继燃元夜燄，争艳夏池莲。火蕊辉星峤，琼霙润麦田。同堂忧喜共，嘉乐倍申虔。
上元后一日小宴廷臣
作者：弘历
朝代：清
体裁：五言排律

崇牙倚绣楹，宝炬矗金茎。宴继上元节，欢连堂陛情。向筵仙卉发，隔座草虫鸣。即景思调鼎，匪今重大烹。同云看薄暮，望月欲韬明。共眄初春雪，东郊利早耕。
上元后一日小宴廷臣
作者：弘历
朝代：清
体裁：七言律诗

翰墨观灯例翼辰，上元过始魄盈轮。景酬雪月叨天贶，情洽堂廉引席珍。率寓铭盘歌一阕，讵听侧弁酒三巡。载咨鱼雅摛毫侣，可念贤劳执锐人。
上元后一日小宴廷臣
作者：弘历
朝代：清
体裁：七言律诗

节后欣逢稷雪披，琼英点缀九华枝。席珍招引犹嘉夜，尊兽分明在论思。居歉享丰惟恧若，联情示惠偶为之。管弦金石云宣乐，亦曰吁哉未信斯。
上元后一日小宴廷臣·其一
作者：弘历
朝代：清
体裁：七言律诗

上元刚过昨朝才，曲宴联情此日开。用事外藩仍许厕，牧民方伯恰因来。入宵乍可群观炬，卜昼何妨一举杯。正大光明悬宝额，宪皇谟训共钦哉。
上元后一日小宴廷臣·其一
作者：弘历
朝代：清
体裁：七言律诗

廷臣例宴上元后，继节花镫尚缀檐。揄策底惟肃旒冕，联情亦欲洽堂廉。碗浮寒具三筲黍，盘贮水晶五色盐。两阕梨园供奉听，箴兼善颂正何嫌。
上元后一日小宴廷臣·其一
作者：弘历
朝代：清
体裁：七言律诗

御园前殿集簪绅，翼日方筵例合因。同此深心惜未雪，讵宁悦目赏新春。掞笺应是兼规颂，在簴还听奏翕纯。漫道不经传俗节，由来生计为农民。
上元后一日小宴廷臣·其一
作者：弘历
朝代：清
体裁：七言律诗

戊申己酉两年间，曰罢曰行匪惠悭。率为画筹殊举废，乃因交趾与台湾。愿兹寰海民胥乐，则我君臣心或閒。昨岁贤劳惜未与，孰知变故又多般。
上元后一日小宴廷臣·其一
作者：弘历
朝代：清
体裁：七言律诗

明廷曲宴侑笙丝，节后婪春言语怡。邻众莫非资赞治，古稀犹自未抛诗。微惭西抹东涂者，弗称花南砚北时。簪笔载咨赓韵侣，应思少颂在多规。
上元后一日小宴廷臣·其一
作者：弘历
朝代：清
体裁：七言律诗

节逾翼日仍节宴，正大光明宝额垂。正大居心以为养，光明莅政乃相宜。却过天子当阳候，已近乾爻上九时。进退存亡知不失，文言深义勖吾思。
上元后一日小宴廷臣·其二
作者：弘历
朝代：清
体裁：七言律诗

华筵卜昼不卜夜，保泰之谋汁众图。爱听实规曰渊凛，厌闻虚誉效嵩呼。自知老矣当益壮，粤若时哉弗可孤。漫对花镫还失笑，十年前我那旋殊。
上元后一日小宴廷臣·其二
作者：弘历
朝代：清
体裁：七言律诗

司天应为惜华节，举首今宵月始圆。弗卜夜临申宴启，历多年率未灯燃。甘醪羽爵宁须再，庶品蚌盘漫笑前。虽是同堂斯恺乐，良臣进剿正心悬。
上元后一日小宴廷臣·其二
作者：弘历
朝代：清
体裁：七言律诗

开年一雪百祥探，益善多多岂避贪。目极远天云尚厚，心希今夜泽重覃。纵横漫拟张说磨，佚荡谁怀苏轼柑。虽是对时宜宴乐，元臣独缱隔滇南。
上元后一日小宴廷臣·其二
作者：弘历
朝代：清
体裁：七言律诗

昨年翼节举佳筵，士毅安南至奏笺。兵不攻城复其旧，民欣故主获称全。逞雄劲敌倏临国，厌德孱王逃进边。问罪赦愆行不悖，权衡诸事奉行天。
上元后一日小宴廷臣·其二
作者：弘历
朝代：清
体裁：七言律诗

酒醴笙歌秩有伦，虞书弼直切臣邻。要当吁咈陈民隐，岂贵都俞颂治臻。三辅稍欣沟壑逭，万家讵获盖藏均。帝城午夜称同乐，尚共思乎俾返淳。
上元后一日小宴廷臣·其二
作者：弘历
朝代：清
体裁：七言律诗

麦培冬腊占三白，潢弄燕闽歼二囚。显佑敢因称后乐，微玼亦弗懈先忧。武扬速到期闻捷，德化未臻略抱羞。却顾连茵率少长，长予两月一人留。
上元后一日小宴廷臣二律·其一
作者：弘历
朝代：清
体裁：七言律诗

例应节后宴廷臣，三载不为为似新。已过上元犹几望，宛如太古有恒春。中和乐奏升平曲，内外臣联笑语申。人世流阴诚速耳，领班率已易丝纶。
上元后一日小宴廷臣二律·其二
作者：弘历
朝代：清
体裁：七言律诗

顺时八举兆青旂，正大光明敞玉扉。不倚不偏中道立，四明四达五弦挥。初心敢负曰予访，转眼谁知逾古稀。咨尔嘉言孰益我，持盈惟是慎几微。
上元后一日小宴廷臣作
作者：弘历
朝代：清
体裁：五言律诗

翌节臣工宴，历吟岁月明。今皇请仍莅，太上忍违诚。遇稔岂无乐，望遥原有怦。飞云泐壁满，后拟罢题卿。
上元后一日小宴廷臣作·其一
作者：弘历
朝代：清
体裁：七言律诗

文筵翼节有恒由，题什飞云四壁周。忆昨已成获麟句，祗今乃作剪鸮讴。风和日丽天恩厚，凶缚武耆已望悠。满拟十全增一咏，不知足固我之尤。
上元后一日小宴廷臣作·其二
作者：弘历
朝代：清
体裁：七言律诗

去岁移筵不可思，胥予过也肯虚辞。幸无大故两灾逭，饶有稔收各省知。佳节是宜豫以度，逆苗犹未靖其遗。晚来飞爆鸣雷急，虔祝捷音似此驰。
上元后一日小宴廷臣即事得句
作者：弘历
朝代：清
体裁：古风

布惠联情迓俶春，例于翼节宴廷臣。七言授几七始候，五代同堂五福申。天保鹿鸣一宵雅，李仙杜圣两诗人。问他此事几经古，独我崇庥恩沐旻。恩沐旻施我独深，益惭脩遇益增钦。子于父母报罔极，君合黔黎念在心。咨尔外中治赞者，莫忘饥溺责同任。歙荆南望怜沟壑，节宴虽临愧不禁。
上元后一日小宴廷臣即事得句·其一
作者：弘历
朝代：清
体裁：七言律诗

霁色霙光丽以皑，御园景物倍佳哉。首春黄染初稊浅，新雪还增旧树培。卜昼从来非卜夜，相赓庶不负相陪。却思去岁曾令罢，一岁流阴瞥眼才。
上元后一日小宴廷臣即事得句·其二
作者：弘历
朝代：清
体裁：七言律诗

正接安南达奏笺，贤劳臣惜未茵联。仍常用武非黩也，辄获成功实憪然。所信一心敬跻已，每于诸事佑从天。古云适百半九十，敢不慎乎此七年。
上元后一日小宴廷臣叠去岁诗韵·其一
作者：弘历
朝代：清
体裁：七言律诗

园庭亦有正衙在，圣藻训遗高额檐。顾此垂衣弥益敬，赖诸补衮讵惟廉。虽云联席歌湛露，却对长空盼撒盐。颇觉年来绮语富，祗缘言志想无嫌。
上元后一日小宴廷臣叠去岁诗韵·其二
作者：弘历
朝代：清
体裁：七言律诗

时因斯数节斯探，岂是无端宴赏贪。都大田蚕祈岁稔，侵寻风物报阳覃。蓦思前度滞归辔，那忘常年欣赐柑。羊祜韦丹尽忠荩，故应遗惜致樊南。
上元后一日小宴廷臣叠去岁韵·其一
作者：弘历
朝代：清
体裁：七言律诗

乘时行庆喜如前，列座欣开翰墨筵。歌舞要因逢泰世，赓飏同愿遇丰年。摛毫得句都成锦，按例张灯不费钱。夕色楼西迟月上，分明旧岁景韶妍。